2021 йилнинг энг яхши Xiaomi смартфонлари билан танишамиз - Terabayt.Uz\nXiaomi бошқа компаниялардан фарқли ўлароқ арзон нархга ҳам яхши техник жиҳатларга эга бўлган смартфонларни тақдим этади. Бугунги кунга келиб компания нафақат Хитойда, балки Ҳиндистон ҳамда Европада ҳам ўз бозор улушини ошириб бормоқда. Хўш, бугун биз айни вақтда сотиб олиш мумкин бўлган энг яхши Xiaomi смартфонлари билан танишамиз.\nЭслатиб ўтамиз, энг яхши смартфонлар рўйхатида Redmi ва Poco смартфонлари ҳам бор. Чунки улар айнан Xiaomi'га қарашли брендлар ҳисобланади. Шунингдек, рўйхат турли тоифадаги смартфонлардан тузиб чиқилган, яъни улар орасида супер флагман, флагман, ўрта тоифа ҳамда бюджет синфига кирувчи смартфонлар бор.\nXiaomi телефонларининг афзаллик ва камчилик томонлари:\nXiaomi смартфонларини сотиб олиш учун бир неча яхши сабаблар бор. Биринчидан, компания смартфонларни турли хил бренд номлари остида сотади. Ушбу брендлар эса турли хил харидорлар учун мўлжалланган. Мисол учун, Xiaomi асосан флагман даражадаги смартфонларни, Redmi эса бюджет ва ўрта тоифага мансуб бўлган смартфонларни тақдим этади. Ўйин ўйнашни ёқтирадиганлар учун эса Black Shark сериясидаги қурилмалар мос келади. Poco эса ноодатий дизайни билан асосан ёшларни ўзига жалб қила олади.\nШунингдек, Xiaomi турли хил нарх тоифадаги қурилмаларни тақдим этади. Бошқача қилиб айтганда, харидорлар 100 доллардан 1000 долларгача бўлган нархдаги смартфонларни сотиб олишлари мумкин.\nБироқ, компаниянинг камчиликлари ҳам йўқ эмас. MIUI график қобиғи Android операцион тизимининг кўриниши жуда ўзгартириб юборганлиги учун, ушбу гарфик қобиғ кўпчилликка маъқул келавермайди. Бундан ташқари, Xiaomi турли худудларга турли хил номлар остида смартфонлар етказиб беради. Бу эса, ўз навбатида, смартфон номлари борасида чалкашликларни келтириб чиқаради.\nАгар янги смартфон сотиб олмоқчи бўлсангиз, Xiaomi гаджетлари ҳақида бир ўйлаб кўришни тавсия этамиз.\nҲозирда сотиб олиш мумкин бўлган энг яхши Xiaomi смартфонлари:\n1. Xiaomi Mi 11 cерияси\nMi 11 қурилмаси Snapdragon 888 чипи билан жиҳозланган илк смартфон бўлган. Смартфон 120Hz частотада ишловчи QHD+ AMOLED дисплейига эга.\nАккумулятор сиғими 4,600 мАс бўлиб, уни 55 ваттда қувватлаш мумкин. Смартфон тўлиқ қувватланиш учун 45 дақиқа вақт сарфлайди. Шунингдек, қурилма 50 ватт симсиз қувватланиш технологияси ҳамда ўзидан қувват бериш имкониятига эга.\nСмартфон учта юқори даражадаги камера, Harman Kardon стерео динамиклари ҳамда инфрақизил порти билан жиҳозланганини ҳам айтиб ўтиш лозим.\nXiaomi кейинчалик Mi 11 сериясига Mi 11 Pro ва Mi 11 Ultra супер флагманларини қўшди. Стандард флагмандан фарқли ўлароқ улар янада яхшироқ техник жиҳатларни таклиф қилади. Мисол учун, Mi 11 Ultra катта ҳажмдаги камера модулига эга ҳамда у корпусдан анчагина бўртиб чиқиб туради. Модулдан 50МП асосий камера, 48МП телефото камера ҳамда 48МП ультракенг камера ўрин олган.\nMi 11 Pro ва Mi 11 Ultra қурилмалари 6.81 дюймли дисплей, Snapdragon 888 чипи, 67 ватт қувватлаш технологияси, 5,000 мАс сиғимли аккумуляторга эга.\nXiaomi Mi 11'нинг техник жиҳатлари:\nДисплей: 6.81 дюймли QHD+ AMOLED дисплей, 120Hz экран янгиланиш частотаси.\nЧипсет: Snapdragon 888.\nХотира: 8/12ГБ тезкор хотира, 128/256ГБ доимий хотира.\nКамера: 108МП асосий камера, 13МП ультракенг камера, 5МП макро камера.\nСелфи камера: 20МП.\nАккумулятор: 4,600 мАс, 55 ватт қувватлаш технологияси.\nОперацион тизим: Android 11, MIUI 12.5.\nXiaomi Mi 11 Pro'нинг техник жиҳатлари:\nДисплей: 6.81 дюймли, QHD+ AMOLED, 120Hz экран янгиланиш частотаси.\nКамера: 50МП асосий камера, 13МП ультракенг камера, 8МП телефото камера.\nАккумулятор: 5,000 мАс, 67 ватт қувватлаш технологияси.\nXiaomi Mi 11 Ультра'нинг техник жиҳатлари:\nХотира: 8/12ГБ тезкор хотира, 256/512ГБ доимий хотира.\nКамера: 50МП асосий камера, 48МП ультракенг камера, 48МП телефото камера.\nXiaomi 11T ва 11T Pro\nXiaomi 11T серияси иккита смартфондан иборат. Xiaomi 11T ҳамда 11Т Pro ўтган йилги Mi 10T сериясининг давомчилари ҳисобланади. Xiaomi бу йилги моделлардан Mi номини олиб ташлади.\nXiaomi 11T'га учта: асосий, ультракенг ҳамда телемакро камералари ўрнатилган. Смартфон, шунингдек, 5,000 мАс сиғимли аккумулятор билан жиҳозланган.\nҚурилманинг дисплей ҳажми 6.67 дюймни ташкил қилади. Xiaomi 11T ва 11T Pro смартфонларининг кўплаб техник жиҳатлари бир хил. Биргина фарқ уларнинг қувват олиш тезлиги ва уларга ўрнатилган чипларда. Оддий модель Dimensity 1200 чипи, Pro модель эса Snapdragon 888 чипи билан жиҳозланган. Шунингдек, Xiaomi 11Т қурилмаси 67 ватт, Pro модель эса 120 ваттда қувват олади.\nXiaomi 11T'нинг техник жиҳатлари:\nДисплей: 6.67 дюймли FullHD+ AMOLED, 120Hz экран янгиланиш частотаси.\nЧипсет: Dimensity 1200.\nХотира: 8ГБ тезкор хотира, 128/256ГБ доимий хотира.\nКамера: 108МП асосий камера, 8МП ультракенг камера, 5МП телемакро камера.\nСелфи камера: 16МП.\nДастурий таъминот: Android 11, MIUI 12.5.\nАккумулятор: 5,000 мАс, 120 ватт қувватлаш технологияси.\nPoco F3 ва F3 GT смартфонлари\nPoco смартфонлари одатда арзон нархда бўлса ҳам, ажойиб техник жиҳатларни тақдим этади. Мисол учун, Poco F3 флагман даражадаги Snapdragon 870 чипи ҳамда 120Hz частотада ишловчи AMOLED дисплейи билан жиҳозланган. 400 доллар нархга бундай техник жиҳатларига эга бўлган смартфонни топиш қийин масала.\nF3'нинг орқа панелида учта камера жойлашган. Шунингдек, смартфон 4,520 мАс сиғимли аккумулятор билан жиҳозланган бўлиб, уни 33 ваттда қувватлаш мумкин. Қурилма экраности бармоқ изи сканери, инфрақизил порт ва 20МП селфи камерага эга.\nPoco F3'дан сўнг унинг GT версияси тақдим этилди. Ушбу смартфон Ф3'дан фарқли ўлароқ юқори резолюциядаги асосий камера, каттароқ ҳажмдаги аккумулятор ва тезкорроқ қувватлаш технологиясига эга.\nPoco F3 GT'нинг техник жиҳатлари:\nХотира: 6/8ГБ тезкор хотира, 128/256ГБ доимий хотира.\nКамера: 64МП асосий камера, 8МП ультракенг камера, 2МП макро камера.\nАккумулятор: 5,065 мАс, 33 ватт қувватлаш технологияси.\nPoco F3'нинг техник жиҳатлари:\nЧипсет: Snapdragon 870.\nКамера: 48МП асосий камера, 8МП ультракенг камера, 5МП макро камера.\nАккумулятор: 4,520 мАс, 33 ватт қувватлаш технологияси.\nXiaomi Mi 10i - ўрта тоифанинг премиум турига мансуб бўлган смартфон. У 108МП асосий камера ҳамда 120Hz частотада ишловчи LCD дисплейига эга. Шунингдек, смартфон Snapdragon 750G чип билан жиҳозланган ҳамда аккумулятор автономлик вақти билан мақтана олади.\nБу билан смартфонинг афзаллик томонлари тўхтаб қолмайди. Mi 10i стерео динамик, 3.5 мм аудио жек ҳамда IP53 стандартига эга.\nБироқ, қурилма фақатгина Ҳиндистон ҳудудла сотилади холос.\nXiaomi Mi 10i'нинг техник жиҳатлари:\nДисплей: 6.67 дюймли FullHD+ IPS LCD, 120Hz экан янгиланиш частотаси.\nЧипсет: Snapdragon 750G.\nХотира: 6/8ГБ тезкор хотира, 128ГБ доимий хотира.\nКамера: 108МП асосий камера, 8МП ультракенг камера, 2МП макро камера, 2МП сатҳ камера.\nАккумулятор: 4,820 мАс, 33 ватт қувватлаш технологияси.\nДастурий таъминот: Android 11 MIUI 12.5\nRedmi Note 10 ва 10 Pro\nRedmi Note 10 серияси 5G тармоғига эга бўлган арзон нархдаги смартфонларни таклиф этади.\nPro моделнинг кўплаб техник жиҳатлари Xiaomi Mi 10i смартфониникига ўхшайди. Қурилма стерео динамик, 3.5 мм аудио жек 33 ватт қувватлаш технологиясига эга. Нархидан келиб чиқиб, смартфонни энг яхши Xiaomi смартфонларидан бири дейиш мумкин.\nNote 10 смартфони эса бироз оддийроқ техник жиҳатларга эга. Бироқ нархга яраша яхши техник жиҳатларни таклиф қилади.\nRedmi Note 10 Pro'нинг техник жиҳатлари:\nДисплей: 6.67 дюймли FullHD+ AMOLED, 120Hz экан янгиланиш частотаси.\nЧипсет: Snapdragon 732G.\nХотира: 6/8ГБ тезкор хотира, 64/128ГБ доимий хотира.\nКамера: 108МП асосий камера, 8МП ультракенг камера, 5МП макро камера, 2МП сатҳ камера.\nАккумулятор: 5,020 мАс, 33 ватт қувватлаш технологияси.\nRedmi Note 10'нинг техник жиҳатлари:\nДисплей: 6.43 дюймли FullHD+ Super AMOLED, 60Hz экан янгиланиш частотаси.\nЧипсет: Snapdragon 678.\nХотира: 4/6ГБ тезкор хотира, 64/128ГБ доимий хотира.\nКамера: 64МП асосий камера, 8МП ультракенг камера, 2МП макро камера, 2МП сатҳ камера.\nСелфи камера: 13МП.\nАккумулятор: 5,000 мАс, 33 ватт қувватлаш технологияси.\nУшбу смартфон 6.53 дюймли LCD дисплей, Dimensity 800U чипи, 5,000 мАс сиғимли аккумулятор билан жиҳозланган. Бундан ташқари, қурилма 3.5 мм аудио жек, ён томонда жойлашган бармоқ изи сканери ҳамда стерео динамикка эга.\nГарчи юқори техник кўрсаткичларни тақдим этмаса ҳам, умумий олганда, қурилма яхши смартфонлардан бири. Смартфоннинг орқа панелида 48МП асосий камера ҳамда унга қўшимча яна иккита камера жойлашган. Селфи камеранинг резолюцияси 11МП ташкил қилади.\nРедми 9Т техник жиҳатлар бўйича Redmi Note 9 5G смартфонини эслатиб юборади.\nРедми 9Т'нинг техник жиҳатлари\nДисплей: 6.53 дюймли FullHD+ IPS LCD, 60Hz экан янгиланиш частотаси.\nЧипсет: MediaTek Dimensity 800U.\nХотира: 4ГБ тезкор хотира, 64ГБ доимий хотира.\nКамера: 48МП асосий камера, 2МП макро камера, 2МП сатҳ камера.\nАккумулятор: 5,000 мАс, 18 ватт қувватлаш технологияси.\nДастурий таъминот: Android 10, MIUI 12.\nНомидан ҳам кўриниб турибдики, ушбу смартфонни ишлаб чиқаришда асосан аккумуляторга аҳамият берилган. Смартфон нақ 6,000 мАс сиғимли аккумулятор билан жиҳозланган. Дисплей ҳажми 6.53 дюйм, қурилма Snapdragon 662 чипида ишлайди.\nСмартфонга шунингдек тўртта камера, инфрақизил порти ўрнатилган. Хотира ҳажмини microSD билан кенгайтириш мумкин.\nRedmi 9 Power фақатгина Ҳиндистон бозори учун ишлаб чиқилган.\nRedmi 9 Power'нинг техник жиҳатлари:\nХотира: 4ГБ тезкор хотира, 64/128ГБ доимий хотира.\nКамера: 48МП асосий камера, 8МП ультракенг камера, 2МП макро камера, 2МП сатҳ камера.\nСелфи камера: 8МП.\nАккумулятор: 6,000 мАс, 18 ватт қувватлаш технологияси.\nRedmi 9A ва 9i Sport\nRedmi 9A Sport ҳамда 9i Sport'нинг техник жиҳатлари бир-бирига ўхшаш. Иккила смартфонга ҳам бир хил турдаги дисплей, чип ҳамда бир хил ҳажмдаги аккумулятор ўрнатилган. Уларнинг хотира ҳажмлати эса фарқ қилади.\nRedmi 9A Sport смартфони 2/3ГБ тезкор хотира ҳамда 32ГБ доимий хотира билан, 9i Sport эса 4ГБ тезкор хотира ҳамда 64/128ГБ доимий хотира билан жиҳозланган. Бу рўйхатдаги энг сўнгги ва энг арзон смартфонлар эди.\nRedmi 9А Sport'нинг техник жиҳатлари:\nДисплей: 6.53 дюймли HD+ IPS LCD, 60Hz экан янгиланиш частотаси.\nХотира: 2/3ГБ тезкор хотира, 32ГБ доимий хотира.\nСелфи камера: 5МП.\nАккумулятор: 5,000 мАс, 10 ватт қувватлаш технологияси.\nRedmi 9i Sport'нинг техник жиҳатлари:\nУшбу рўйхатдан ҳозирги вақтда сотиб олиш мумкин бўлган энг яхши Xiaomi смартфонлари ўрин олган. Янги смартфонлар тақдим этилса, албатта, уларни кейинги рўйхатларимиз киритамиз.\nЎҚИНГ: Айни вақтда сотиб олиш мумкин бўлган энг яхши Galaxy смартфонлари\n#Redmi #Xiaomi #Android смартфон #Xiaomi Poco


13:30 / 12.06.2020 1983 pdf Ўқиш режими + -\n373. Жобир розияллоҳу анҳудан ривоят қилинади:\n«Масжид атрофидаги ерлар бўшаб қолди. Бану Салама масжид яқинига кўчиб ўтмоқчи бўлди. Бу Расулуллоҳ соллаллоҳу алайҳи васалламга етиб келди. Шунда у зот уларга «Менга етиб келишича, сизлар масжид яқинига кўчиб ўтишни хоҳлаётган экансизлар». «Ҳа, эй Аллоҳнинг Расули, шуни хоҳладик». Шунда у зот «Эй Бану Салама, ҳовлиларингизда қолинглар, изларингиз(га савоб) ёзилади, ҳовлиларингизда қолинглар, изларингиз(га савоб) ёзилади», дедилар»\n374. Абдуллоҳ ибн Масъуд розияллоҳу анҳудан ривоят қилинади:\n«Эртага Аллоҳга мусулмон ҳолида рўбарў бўлиш кимни хурсанд қилса, намозларни уларга нидо қилинадиган жойда муҳофаза қилсин. Албатта, Аллоҳ таоло Набийингизга ҳидоят суннатларини шариат қилгандир. Албатта, улар ҳидоят суннатларидандир. Агар сизлар манави уйида қолган каби уйингизда намоз ўқисангиз, Набийингизнинг суннатини тарк қилган бўласиз. Агар Набийингизнинг суннатини тарк қилсангиз, залолатга кетган бўласиз. Қай бир киши яхшилаб таҳорат қилса, сўнгра масжидлардан бирини қасд қилса, албатта, Аллоҳ таоло ҳар босган қадами учун унга бир яхшилик ёзади, бир даражасини кўтаради ва бир хатосини ўчиради. Бизнинг билишимизча, улардан мунофиқлиги очиқ-ойдин мунофиққина орқада қолади. Бир кишини икки киши суяб олиб келиб, сафга турғазган ҳоллари ҳам бўлган».\n375. Бурайда розияллоҳу анҳудан ривоят қилинади:\n«Расулуллоҳ соллаллоҳу алайҳи васаллам: «Масжидларга қоронғида юриб борувчиларга Қиёмат куни тўлиқ нур бўлишининг башоратини бер», дедилар».\nАбу Довуд, Термизий ва Ибн Хузайма ривоят қилишган.\nИмомул Ҳарамайннинг эллик ёшида наҳв олимига шогирд тушгани\n10:49 / 12.06.2020 856\nЭй уммат қиёмат яқин... (тўртинчи мақола)\n15:33 / 12.06.2020 1760\n4212 13:04 / 14.11.2018\n3949 11:11 / 28.06.2017\n4250 17:00 / 30.11.2018\nБомдоддаги суннат намозининг савоби\n. . .Оиша розияллоҳу анҳодан ривоят қилинади.Набий соллаллоҳу алайҳи васаллам.Бомдоднинг икки ракати дунё ва ундаги нарсалардан яхшидир,, давоми...\n2593 13:00 / 24.01.2021


Ўзбекистонда юриш марафони куни ўтказилди - Халқ сўзи\n12:01 16 Март 2019 Жамият\nХалқимизда касални даволагандан кўра, олдини олган афзал, деган нақл бор. Шунинг учун ҳам мамлакатимизда юқумли бўлмаган касалликлар ҳамда уларнинг хавф омилларининг олдини олиш, даволаш ва назорат қилиш, аҳолининг барвақт ўлим ҳамда касалланишини камайтириш бўйича изчил чора-тадбирлар амалга оширилмоқда. Ўзбекистон Республикаси Президентининг ўтган йилнинг 18 декабридаги “Юқумли бўлмаган касалликларнинг профилактикасини, соғлом турмуш тарзини қўллаб-қувватлаш ва аҳолининг жисмоний фаоллиги даражасини ошириш чора-тадбирлари тўғрисида”ги қарори бу каби саъй-ҳаракатларни янги босқичга олиб чиқиш имконини бермоқда.\nУшбу вазифалар ижросини таъминлаш ҳамда аҳоли орасида соғлом турмуш тарзини кенг тарғиб этиш мақсадида Соғлиқни сақлаш вазирлиги томонидан мамлакатимиз бўйлаб жорий йилнинг 16 март куни Республика юриш марафони ташкил этилди. Бу ҳақда Соғлиқни сақлаш вазирлиги Жамоатчилик билан алоқалар бўлими хабар берди.\n— Ҳозирги урбанизация даврида камҳаракатлилик бутун дунёнинг ўткир муаммосига айланмоқда. Ҳолсизлик, уйқучанлик, уйқунинг бузилиши, диққат-эътиборни жамлашнинг секинлашиши, хотиранинг пасайиши, сабабсиз чарчаш ҳисси, семизлик — бу каби белгилар ҳар бир кишида учрайди, лекин камдан-кам одамлар бу ҳолатларни камҳаракатлилик билан боғлайди, — дейди Соғлиқни сақлаш вазирлиги қошидаги Аҳолининг соғлом турмуш тарзини қўллаб-қувватлаш ва жисмоний фаоллигини ошириш маркази директори Барно Одилова. — Жаҳон соғлиқни сақлаш ташкилоти маълумотига кўра, йилига чекишдан 5 миллиондан зиёд, камҳаракатлиликдан эса қарийб 5,3 миллион одам ҳаётдан кўз юмади. Ушбу глобаллашиб бораётган муаммони ҳал қилишга ҳар биримиз масъулмиз. Ўз ўрнида Соғлиқни сақлаш вазирлиги фуқароларни фаол ҳаракатга чақириб, юриш марафонини ташкил қилди. Асосийси, бу каби тадбирлар бир марталик эмас, балки доимий тарзда ўтказилади.\nЭътиборли жиҳати, юриш барча спорт турлари орасида энг осони ва қулайидир. Бунинг учун жуда кўп энергия сарфлашнинг ҳожати йўқ, ижобий таъсири эса жуда юқори. Юриш организмнинг умумий ҳолатига таъсир кўрсатади, мушакларни бақувват қилади, суяк тўқимасини мустаҳкамлайди, ҳаракатларни мувофиқлаштиришни ривожлантиради. Жисмоний фаолиятнинг бундай тури ҳаракатнинг энг хавфсиз тури ҳисобланиб, уни деярли ҳар бир киши — ўсмирдан тортиб, кекса одам ҳам бемалол бажаришга қодир.


Бу ҳақида “namangan24.uz” сайтига вилоят халқ таълими бошқармаси ахборот хизмати хабар берди.\nҚурилажак мактаб 2,5 гектар майдонда жойлашади, бу ерда ўқиш ва спорт билан шуғулланиш учун барча шарт-шароитлар ҳозирланади. Иккита ўқув корпуси, бассейн ва гимнастика зали, ётоқхона ва меҳмонхона, машғулот ва футбол майдони, волейбол-баскетбол майдончаси, гулзор ва ўқув-тажриба участкаси, паркинг барпо этилади.\nПрезидент мактабига қабул қилиш республика таълим муассасаларининг 4-синф битирувчилари орасида Халқ таълими вазирлиги томонидан белгиланган тартибда ўтказиладиган мантиқий фикрлаш тестлари, ёзма имтиҳон ва суҳбатлар натижаларига кўра амалга оширилади.\nМактаб келгуси йилнинг августида фойдаланишга топширилиши кўзда тутилган. Дастабки ўқув йилида 5-10-синфлар учун 144 нафар ўқувчи ўқишга қабул қилинади, мактабнинг йиллик қабул квотаси 24 нафар ўқувчидан иборат. Битта синфга 12 нафардан ўқувчи тақсимланади.\nМактаб битирувчиларига давлат томонидан тасдиқланган ўрта маълумот ҳақидаги шаҳодатнома, аттестат билан бир қаторда, халқаро даражадаги дипломга эга бўлишади. Президент мактабини тамомлайдиган ёшлар хорижий олий ўқув юртларига кириш имконини қўлга киритишади.\nМактаб қурилишига тамал тоши қўйиш маросимида Наманган вилояти ҳокими, сенатор Хайрулло Бозоров, Наманган шаҳри ҳокими Шавкатжон Абдураззоқов, вилоят халқ таълими бошқармаси бошлиғи Ваҳобжон Ражабов, шунингдек, давлат ва жамоат ташкилотлари вакиллари, меҳнат фахрийлари қатнашдилар.\nСуратлар вилоят халқ таълими бошқармаси томонидан тақдим этилди.


'Қримда ҳаёт мавҳумликда қолган' - BBC News O'zbek\nImage caption Симферополдан журналист Ленур Юнусов\nРоссия ҳарбийлари назорати остида қолаётган Қримда аҳолининг бир қисми Россияга қўшилишни олқишлашаётган бўлса, ярим орол Украина таркибида қолишини истаганлар ўз келажаклари мавҳум қолганини айтадилар.\nҚримдан Би-би-си мухбири хабар қилишича, ярим оролдаги Украина ҳарбийларига босимлар кузатилаяпти.\nУ ердаги вазият ва одамлар кайфияти ҳақида биз Симферополдан журналист Ленур Юнусовдан сўрадик.\nЛенур Юнусов: Ҳозир ҳамма Россия қандай қарорга келади, деб кутишаяпти. Россия Қримни ўз таркибига қўшиб олади, дейишаяпти. Агар шундай бўлса, Қримда кўпчилик ҳаётини ўзгартиришга мажбур бўлади. Ҳозирнинг ўзида одамлар Қримни тарк этишни бошладилар. Бундай одамлар сони минглаб дейилаяпти. Улар Киев, Львов ва Украинанинг бошқа ҳудудларига кўчиб ўтишаяпти. Бугун халқаро жамғарма, халқаро ташкилотлар Қримдан айрим журналистларни олиб чиқиб қўйганлари ҳақида хабарлар тарқалди. Чунки, бу журналистнинг саломатлиги, уларнинг ҳаётига таҳдид бўлган. Яъни, Қрим сўз эркинлигини ифода этиш ҳаёт учун хавфли ҳудудга айланмоқда. Одамларнинг оддий ҳаётига тўхталадиган бўлсак, улар бизнинг банк омонатларимизга нима бўлади, мол-мулкимизга нима бўлади, Украина олий ўқув юртларининг дипломларига нима бўлади, бу ердаги Украин тилида сабоқ берадиган мактабларга нима бўлади, деган саволлар остида қолганлар. Одамларнинг ҳаёти мавҳумликда қолган, ҳеч ким эртага нима бўлишини билмайди.\nБи-би-си: Ҳозир Қримда бўлган Би-би-си мухбири хабар қилишича, у ердаги Украина армияси ҳарбийларига босим ўтказилаяпти. Уларга, ёки Россия армиясига қўшил ёки Қримдан чиқиб кет, деган шарт қўйилаётган экан...\nЛенур Юнусов: Чиндан ҳам шундай бўлаяпти. Ўзларининг ҳарбий базаларида турган Украина ҳарбийлари олдига ультиматум қўйишган - ёки қуролингизни ташлаб Қрим армиясига қўшиласиз ёки Украинага кетишингиз керак, деган талаб. Ҳа, бу ердаги Украин ҳарбийлари ана шундай босим остида қолганлар.\nБи-би-си: Бугун дўконларда олди-сотди қилишда муаммолар юзага келгани, дўконлар банк карточкаларини қабул қилмаётганлари ҳақида хабарлар тарқалди. Бу муаммолар нақадар кенг тарқалган?\nЛенур Юнусов: Тўғри. Қримда энг йирик банк "Приват-банк" ҳисобланади. Кеча бу банк ишламаган. Айтишларича, гўёки бу нарса "Приват-банк"нинг Украина миллий пул бирлиги гривнадан Россия рублига ўтаётгани билан боғлиқ. Нақд пул олиш учун банкоматга борсангиз, кўплаб банкоматларда пул йўқ. Қримдаги одамлар пулларини бу ердаги Украина банкларида гривнада омонат қилиб сақлашган, уларнинг депозитлари, кредитлари ва ҳоказолар ҳаммаси Украина пул бирлигида бўлган. Бутун Қримдаги банк тизими вайрон бўлиши мумкин. Банк тизимига нима бўлишини ҳам ҳеч ким билмайди.\nБи-би-си: Қримда нечта банкнинг бўлимлари фаолият юритади?\nЛенур Юнусов: Қримда Украинадаги деярли барча банкларнинг бўлимлари бор. Украинадаги жами банкларнинг сони ҳозир аниқ ёдимда йўқ. 100 тача бўлса керак. Ана шу банкларнинг ҳаммаси бу ерда филиалларини очишган. Чунки Қрим ҳар доим банк фаолияти учун манфаатли ҳудуд бўлган. Қрим дам олиш жойи, шунинг учун бу ерга сайёҳлар кўп келишади. Қримга ҳар йили ҳордиқ учун келадиган туристларнинг 70 фоизи Украинадан бўлган ва улар ўзларининг банк карточкалари билан бу ерда ҳисоб-китоб қилишган. Энди бу банкларга нима бўлади, мен билмайман.\nПутин Қримнинг Россияга қўшилиши ҳақидаги келишувни тасдиқлади


Марсель Десайи: «Россия термаси Греция-2004 қиёфасини олиши керак»\nАввалги шанба куни Москвадаги Горький номли истироҳат боғи ҳудудида Конфедерациялар кубоги-2017 турнири хиёбони очилди.\nМарат Бикмаев: 4та гол уриб ғалаба қозонмаслик – алам\nМана, ОЧЛ гуруҳ босқичи финишига 1та қолди. «Плей-офф» йўлланмасидан ҳали умид узмаган клублар орасида «Локомотив» ҳам бор. «Темирйўлчилар» 5-турда С.Арабистонининг ««Ал-Тавон»» клубини қабул қилиб, ҳакам томонидан қўшиб берилган дақиқаларда ғалабани қўлдан чиқаришди - 4:4. Ушбу натижа «Локо»га қимматга тушиши мумкин.\nЛеонарду Жардим: «Мураббий учун тил билиш муҳим»\nЕвропа Чемпионлар Лигаси ярим финали йўлланмасини қўлга киритган 4 жамоа ичида энг кўп эътиборни тортгани «Монако» бўлди, десак муболағага йўйманг.\nАмиржон Сафаров: «Биринчи лигада бежизга тўпурар бўлмаганлигимни олий лигада ҳам исботламоқчиман»\nФозил Мусаевнинг Япония таассуротлари\nХорижда тўп сураётган футболчиларимизга қарасак, ҳозирда Фозил Мусаев етарли ўйин амалиётига эга бўлаётганини кўрамиз.\nМиле ЕДИНАК: «Термамиз кучини Россияда кўрасиз»\nМиле Йединак мана тўрт йилдирки, Австралия терма жамоасининг сардори ҳисобланади. Тез орада у «соккеруз»ни ҳам жаҳон чемпионати, ҳам Конфедерациялар кубогида етакчи сифатида майдонга олиб чиққан дастлабки футболчига айланиши мумкин.\nАзиз Ибрагимов: «Эрон чемпионати кутганимдан ҳам кучлироқ бўлиб чиқди»\nЭрон про-лигасида мавсум якунланишига икки тур қолган бир пайтда «Пирузи» клуби муддатидан аввал мамлакат чемпионига айланди.\nВадим Васильев: «Ювентус» фаворит, аммо…»\nЖорий мавсум барчани бирдек ҳайратга солаётган «Монако» ЧЛ финали йўлланмаси учун «Ювентус» билан куч синашади.\nАндер Эррера: «Хотиржам тортишга ҳаққим йўқ»\n«Манчестер Юнайтед» ярим ҳимоячиси Андер Эррера аввалги ҳафта Англиянинг United Review нашри мухбирлари билан суҳбатлашди.\nКарлес Пуйоль: Мураббийлик касби менга эмас\n«Барселона»нинг афсонавий ҳимоячиси Карлес Пуйоль Москвага ташриф буюрди. Бундан унумли фойдаланган Championat.сом сайти мухбирлари футболчи билан суҳбат уюштиришди. Испаниялик юлдузни Россияга ЖЧ-2018 ҳамда Конфедерациялар кубоги-2017нинг расмий банки - «Альфа-Банк» таклиф этди.\nЛукас Васкес: Фаолиятимни «Реал»да якунламоқчиман\n«Реал» ярим ҳимоячиси Лукас Васкес Realmadrid TVнинг Campo de Estrellas дастурига таклиф қилинди. Мазкур кўрсатувда футболчи фаолияти билан боғлиқ қизиқ воқеаларни сўзлаб берди.\nЖон Терри: «Умрбод «Челси» мухлиси бўлиб қоламан»\n«Челси» сардори Жон Террининг мавсум якунланганидан сўнг жамоадан кетиши маълум бўлди. Англия терма жамоасининг собиқ футболчиси «аристократлар» сафида 20 йилдан кўпроқ вақт мобайнида фаолият олиб борди.\nФиллип Райевац: «Қўқондаги каби фидойи мухлисларни ҳали кўрмагандим»\nОчиғи, анча йилдан бери Олий лига стартида бундай манзарага гувоҳ бўлмагандик. Ўзига хос шов-шув кўтарган жамоалардан бири бу «Қўқон-1912» клубидир.\nИнтервью: Шохруз Норхонов: Мақсадим – чемпионат тўпурари бўлиш\nОлий лигада кураш тобора кескин тус олмоқда. Ўтган йил билан таққослаганда, кутилмаган натижалар нисбатан кўпроқ кузатиляпти.\nСардор Раҳмонов: «Нефтчи» билан айрим масалалар борасида келишолмадик»\n«Машъал» жорий мавсумни кўтаринки кайфиятда бошлади. Муборакликлар ортда қолган ўйинларда ўзига хос шов-шув кўтаришди.\nМарсело: «Эль классико» - бу шунчаки ўйин эмас»\nМадриднинг «Реал» клуби қанот ҳимоячиси Марсело Испания чемпионати 33-туридан ўрин олган «Барселона»га қарши – «эль-класико» олдидан мадридликлар расмий сайтига интервью берди.\nАлександр ГЛЕБ: «Таркиб кучайтирилса, Месси янада кучлироқ иштиёқ билан тўп суради»\nЧЛ чорак финалининг дастлабки беллашувлари олам-олам таассуротлар уйғотгани айни ҳақиқат. Важоҳатли «Барселона»нинг яна бир бора мутлақ «тиз чўкиши», аёвсиз «Бавария»нинг бош эгиши, «сенсация»чи «Монако»нинг дадиллиги...\nСанжар Қувватов БАА ҳужумчиси Аҳмад Ҳалил билан дўст ва...\nХабарингиз бор, айни пайтда Санжар Қувватов "Насаф" сафида тўп тепмоқда.\nДани Алвеш: «Тите фалсафаси термамизни қутқарди»\nБразилия термаси сўнгги йиллардаги энг ёрқин дамларни ўтказмоқда. Дастлаб келгуси йили Россияда бўлиб ўтадиган мундиаль йўлланмасини нақд қилган «селесао» кўп ўтмай жаҳон рейтингида пешқадамга айланиб олди.


Ўзбекистон термаси Осиё Кубогига жўнаб кетди\n02.01.2019 10:35 0 1348\nБир неча кундан сўнг Бирлашган Араб Амирликларида футбол бўйича Осиё Кубоги старт олади. Ушбу мусобақада Ўзбекистон терма миллий терма жамоаси ҳам иштирок этади. Ҳамюртларимиз Осиё Кубогининг гуруҳ босқичида Япония, Уммон ва Туркманистон терма жамоаларига қарши кураш олиб борадилар.\nБугун ана шу мусобақада иштирок этадиган терма жамоамиз аъзолари БААга жўнаб кетдилар. Футболчиларимиз Ислом Каримов номидаги Тошкент халқаро аэропортида тантанали равишда кузатилди, деб хабар бермоқда Миллий олимпия қўмитаси матбуот хизмати.\nЭслатиб ўтамиз, Ўзбекистон терма жамоаси гуруҳдаги илк учрашувни 9 январь куни Уммон терма жамоасига қарши ўтказади. Иккинчи ўйин 13 январь куни Туркманистонга қарши бўлиб ўтса, йигитларимиз гуруҳдаги сўнгги баҳсда 17 январь куни Япония терма жамоасига қарши майдонга тушадилар.


Президент бузилишларда айби йўқлигини айтди\nЎзбекистон президенти Шавкат Мирзиёев сўнгги вақтларда халқнинг чексиз ғазабига дучор бўлаётган буз-бузларда ўзининг айби йўқлигини билдирди.\nДавлат раҳбари уй-жойлар ва маиший объектларни кенг кўламда бузишлар сабаб Яккабоғ ва Урганчда юз берган воқеалар ортидан халқ олдида ўзининг бу ишларга алоқадор эмаслигини маълум қилишга мажбур бўлди.\nБеларусдаги расмий ташрифдан қайтгач, 2 август куни ўтказган видеоселектор йиғилишида Шавкат Мирзиёев энг кўп шов-шувли норозиликлар кузатилган Қашқадарё, Хоразм ва Фарғона вилоятлари ҳокимларини, улар тимсолида бузилишларга бош бўлаётган бошқа амалдорларни асосий айбдорлар сифатида кўрсатди.\n“Ноинсофлар, мен сизларнинг қай бирингга бузгин, деб топшириқ бердим? Мен сизларга аввало одамларни рози қилиб, кейин жаноб Зокиров деган вазир билан ўтириб, лойиҳа қилиб, бош вазирга ҳисобот бериб, кейин қилинглар, деб топшириқ берганман”, деди президент.\n“Мантиқан олиб қараганда, бу давлат раҳбарининг ўзини ўзи оқлашига уринишидир. Зеро, сўнгги вақтларда қурилиш баҳонасида бузилишлар кўпайиб, халқнинг ички норозилиги кучайиб кетди”, деди вазиятни кузатиб бораётган таҳлилчи Абубакр Турсунов “Элтуз” билан суҳбатда.\nУнинг таъкидлашича, мамлакатда замонавий қурилишлар қилиш президентнинг ташаббусидир. Давлат раҳбари бу борада барча вилоятлар раҳбарларига топшириқлар берган, шаҳар ва қишлоқларнинг қиёфасини тубдан ўзгартириш ташаббуслари билан чиққан.\n“Обод маҳалла”, “Обод қишлоқ” дастурларини амалга ошириш, турли ситилар қуриш ташаббуслари айнан президентга тегишлидир.\n“Аммо жойлардаги амалдорлар Шавкат Мирзиёевнинг бу ташаббусларини қалқон қилиб, яна пул ишлаш йўлига ўтиб кетди. Масалан, ҳудудлар марказидаги энг яхши жойлар турли қурилишлар баҳонасида бузилиб, амалдорларнинг яқинлари ва бизнесдаги шериклари томонидан эгаллаб олинмоқда”, деди таҳлилчи А.Турсунов.\nУнинг фикрича, Ўзбекистондаги янги қурилишлар бугунги кунда коррупциянинг амалдорлар “пул қилиши” мумкин бўлган энг долзарб соҳасига айланган.\nПрезидент йиғилишда ҳокимликларнинг бузилиш ишларидаги ўзбошимчаликлари, зўравонликлари мамлакатнинг халқаро майдондаги обрўсига соя бўлиб тушаётганини ҳам таъкидлади.\nАммо унинг гаплари мазмунидан келиб чиқилса, давлат раҳбари ўз ҳукмронлиги бошланиши давридаги анча ижобий бўлган имижи салбийлашаётганидан ҳам ташвишда эканини кўриш мумкин.\n“Мана, одамлар изоҳларда йиғлаяпти, сенинг расминг йўқ, президентнинг расми бор… Буларни ўқиб мен қандай кабинетимда тинч ўтира оламан?.. Энди бутун интернет президент топшириқ берган, бузиш, одамларни норизо қилиш билан тўлиб-тошди”, дея ёзғирди Шавкат Мирзиёев\nТаҳлилчи Абубакр Турсуновнинг “Элтуз”га айтишича, президентнинг бундай гаплари табиийдир. Чунки Ўзбекистоннинг сўнгги вақтларда халқаро майдонда имижи юксалиши айнан Шавкат Мирзиёевнинг қилаётган ўзгаришлари ортидан юзага келган ижобий имижига бевосита боғлиқ.\n“Бундай зўравонлик сиёсати билан биз узоққа бора олмаймиз. Агар зўравонлик сиёсати фойдали бўлганида 30 йилда зўр бўлиб кетган бўлар эдик”, деди президент йиғилишда.\nТаҳлилчи Абубакр Турсуновнинг фикрича, йиғилишда янграётган баёнотларнинг энг эътиборлиси мана шу гаплардир.\n“Мазкур мессаж ҳам Ўзбекистон халқига, ҳам халқаро ҳамжамиятга қаратилган. Мирзиёев бу гаплари билан мамлакат авторитар, зўравонликка асосланган тузумдан демократик тизимга ўтиш сари боришини англатмоқда. Қолаверса, халқнинг дардига қулоқ тутиш кераклиги айтилмоқда. Назаримда, бу жуда кучли мессаж”, деди А.Турсунов.\nЯқинда ёзувчи Мурод Муҳаммад Дўст интернет орқали чиқишида мамлакатдаги қурилишлар баҳонасидаги бузилишларни назарда тутиб, шиширилаётган бу пуфак тез орада ёрилиши мумкинлигидан огоҳлантирган эди. Ёзувчи пуфакнинг ёрилиши халққа яна бир оғир зарба бўлиб тушишини таъкидлаганди.\nАммо Шавкат Мирзиёевнинг бир гуруҳ маддоҳларни ёзувчининг бу огоҳлантиришини уни бугунги ислоҳотларни кўролмаётганликка йўйган, ҳар томондан ижодкорга тошлар отган эди.\nШавкат Мирзиёевнинг юқорида тилга олинган йиғилишда айтган гаплари эса аслида мана шу маддоҳларнинг юзига урилган кескин тарсаки ҳамдир.\n“Элтуз”нинг Ўзбекистондаги ҳамкори\ndata-title="Президент бузилишларда айби йўқлигини айтди" data-description="
Ўзбекистон президенти Шавкат Мирзиёев сўнгги вақтларда халқнинг чексиз ғазабига дучор бўлаётган буз-бузларда ўзининг айби йўқлигини билдирди.


444 Ўқиш режими + -\nОила қуришда фақат куёв келинни танлаш ҳуқуқига эга эмас, балки келин ҳам куёв танлаш ҳуқуқига эгадир. Чунки, аввал айтилганидек, оила эру хотин орасида бўладиган кўнгилга боғлиқ маънавий ва руҳий алоқадир. Бундай алоқада икки томон бирдек иштирок этмаса, яхшиликка эришиб бўлмайди. Оилага эр қанчалик зарур бўлса, аёл ҳам шунчалик зарур. Оилавий алоқалар эрнинг кўнглига қанчалик боғлиқ бўлса, аёлнинг кўнглига ҳам шунчалик боғлиқ. Шунинг учун ҳам Ислом шариатида муносиб келиннинг сифатларига қанчалик эътибор берилса, муносиб куёвнинг сифатларига ҳам шунчалик эътибор берилган.\nАллоҳ таоло: «Албатта, Аллоҳнинг ҳузурида энг ҳурматлиларингиз энг тақводорингиздир», деган. Шарҳ: Ислом нуқтаи назарида инсоний сифатларнинг энг афзали тақводорликдир. Аллоҳ таолонинг ҳузурида энг ҳурматли, энг азиз, энг мукаррам инсон тақводор инсондир. Шунинг учун ҳам куёв танлаш вақтида энг биринчи унинг тақвосига эътибор бериш керак бўлади.\n«Бир киши Расулуллоҳ соллаллоҳу алайҳи васалламнинг олдиларидан ўтди. Бас у Зот: «Мана бу ҳақида нима дейсизлар?» дедилар. «Агар совчи қўйса, қиз беришга, шафоатчилик сўраса, шафоат беришга ва сўзласа, тинглашга арзийдиган одам», дейишди. У Зот жим қолдилар. Кейин фақир мусулмонлардан бир киши ўтди. У Зот: «Мана бу ҳақида нима дейсизлар?» дедилар. «Агар совчи қўйса, қиз бермасликка, шафоатчилик сўраса, шафоат бермасликка ва гапирса, тингламасликка арзийди», дейишди. Шунда Расулуллоҳ соллаллоҳу алайҳи васаллам: «Бу ҳалигига ўхшаганларнинг ер юзи тўласидан ҳам яхшироқдир», дедилар». Бухорий ривоят қилган. Шарҳ: Пайғамбаримиз соллаллоҳу алайҳи васалламнинг олдиларидан биринчи ўтган киши фақат бойлиги билан танилган одам эди. Иккинчи бўлиб ўтган киши, Жуъайл ибн Суроқа розияллоҳу анҳу камбағаллиги ва тақвоси билан машҳур киши эдилар. Пайғамбаримиз соллаллоҳу алайҳи васаллам билан бирга ўтирган кишилар у Зотнинг саволларига бойлик асосида жавоб бердилар. Ҳа, одамларнинг қадр-қийматини ўлчаш уларнинг ўзларига қўйиб қўйилса, қадр-қийматни айнан молу мулкка қараб ўлчашлари турган гап. Чунки инсон табиати, илоҳий таълимотларсиз мазкур ҳолга тушиб қолиши ҳам турган гап. Шунинг учун ҳам, инсон қадр-қийматини ўлчашни шариат ўз зиммасига олган. Шариат ўлчови бўйича инсон қадр-қиймати унинг молу пулига қараб эмас, мансабию насабига қараб эмас, тақвоси ва аҳли солиҳлигига қараб ўлчанади. Бир дона тақводор, аҳли солиҳ камбағал Ислом дини назарида ер юзи тўла бойю бадавлат фосиқлардан кўра афзал. Исломда инсоннинг қадри молу мулкига қараб эмас, молу мулкнинг қадри унга молик бўлган инсонга қараб белгиланади. Агар молу мулк тақводор киши қўлида бўлса, яхши молу мулк бўлади. Аммо молу мулк фосиқ ва фожир киши қўлида бўлса, ёмон молу мулк бўлади. Тақводор, аҳли солиҳ одам молу дунёси бўлса ҳам, бўлмаса ҳам яхшидир. Фосиқ ва фожир одам эса ҳар икки ҳолда ҳам ёмондир. Шунинг учун одам танлашнинг энг нозик ва ҳассос нуқтаси куёв танлаш масаласида ҳам, бўлғуси куёвни диндорлигига, тақвосига ва аҳли солиҳ эканлигига аҳамият бериш керак.\n«Набий соллаллоҳу алайҳи васаллам: «Қачон сизга ўзингиз динидан ва хулқидан рози бўлган киши келса, унга (сўраганини) никоҳлаб беринг. Агар шундоқ қилмасангиз, ер юзида фитна ва фасод бўлур», дедилар. «Эй Аллоҳнинг Расули, агар унда... бўлса ҳам-а?» дейишди. «Қачон сизга ўзингиз динидан ва хулқидан рози бўлган киши келса, унга (сўраганини) никоҳлаб беринг», деб уч марта айтдилар у Зот». Термизий ривоят қилган ва яхши, деган. Шарҳ: Бу ҳадиси шарифдан дини ва хулқи яхши бўлган йигит энг муносиб куёв бўлиши қаттиқ таъкидланган нарса эканлиги чиқмоқда. Дини ва хулқи рози бўладиган даражадаги киши томонидан қизи ёки қаромоғидаги келинликка номзодни бермаган одам ер юзида фитна ва фасод иш қилган бўлиши уқтирилмоқда. Пайғамбаримиз соллаллоҳу алайҳи васалламдан бу гапни эшитиб, агар у одам камбағал ёки бошқа рағбат қилинмайдиган сифатларга эга бўлса ҳам-а, деган маънодаги саволни берганларида, у Зот соллаллоҳу алайҳи васалламнинг, ўзларининг олдинги гапларини уч марта қайта-қайта такрорлашлари, кишидаги диндорлик ва хулқи яхшилиги нақадар улуғ сифат эканлигини яна бир бор намоён қилмоқда. Биз мўмин-мусулмонлар куёв танлаш пайтида ушбу набавий маслаҳатларга амал қилсак, албатта, катта яхшилик иш қилган бўламиз. Энди келинликка номзод ҳам, куёвликка номзод ҳам суриштирилиб бўлди. Сифатлари, дину диёнати, одоб-ахлоқлари ва одамгарчилиги қандоқ эканлиги ўрганилди. Ана ўша маълумотларга биноан оила қуришга ният ҳам қилинди. Мазкур сўраб-суриштириш орасида фотиҳа ўқиб, тўй бошлаб юборилаверадими? Келинликка ва куёвликка номзодлар бир-бирларини тўйдан олдин кўришлари гуноҳ ҳисобланадими? Ёки баъзи бирлари айтганидек, ёшлар бир-икки йил бирга юриб, бир-бирини синаб кўришлари керакми? Исломда юқорида сўралган икки услуб ҳам нотўғри ҳисобланади. Бир-бирини кўрмасдан оила қуриш яхши эмас. Буни қуйида келадиган ҳадиси шарифлардан ўрганамиз, иншааллоҳ. Бир-бирини кўрмаган кишилар, юз кўришганларида бир-бирларига ёқмай қолишлари ҳам мумкин. Иккинчидан, сифатлари суриштирилганда бошқани кўрсатилиб, никоҳга бошқани олиб келиш хавфи ҳам бор. Бошқа одамнинг суратини кўрсатиб, тамоман ўзга кишини никоҳламоқчи бўлганлар ҳам топилади. Шунинг учун оила қурмоқчи бўлган икки тараф бир-бирини аввал кўришгани яхши. Лекин бу дегани, баъзи диндан бехабарлар, ғайридинларга тақлид қилиб, оила қурмоқчи бўлган ёшлар бир-икки йил синашиб, кейин никоҳдан ўтишлари керак, деган гапларини тасдиқлаш ҳам эмас. Бу иш Исломда мутлақо жоиз эмас, ҳаром нарса. Балоғатга етган эр ва аёлнинг холи қолишлари ҳеч мумкин эмас. Пайғамбаримиз соллаллоҳу алайҳи васаллам, агар бегона эркак ва аёл холи қолсалар, учинчилари шайтон бўлишини таъкидлаганлар. Энг қизиғи, мазкур «синаш» даврида ҳар икки томон ҳам мақсаддаги синовга эриша олмаслигини тажриба исбот қилди. Синашиб турмуш қурганларнинг оиласи тезроқ ва кўпроқ бузилишини ҳамма кўриб-билиб турибди. Чунки, ҳар икки тараф ҳам «синаш» даврида ўз камчиликларини беркитишга, ўзида йўқ фазилатларни ҳам бор қилиб кўрсатишга жон-жаҳди билан уринади. Оқибатда икки томон ҳам бир-бирини алдайди, бир-бирига «фаришта» бўлиб кўринади. Лекин қалбакилик умр бўйи давом этиши мумкин эмас. Никоҳдан кейин икки томон ҳам тезда ўзининг ҳақиқий башарасини очади. Сўнгра келишмовчиликлар чиқади ва оила бузилади. Фақат «синаш» давридаги ҳаром-хариш юриш, гуноҳ, баъзи ҳолларда зино, зинодан ортган фарзанд қолади, холос. Шунинг учун ҳам Исломда бу ишга рухсат берилмайди. Сўраб-суриштирсин, шариат белгилаб берган доирада кўриб ўргансин, шунинг ўзи етарли бўлади. Бу масалага Пайғамбаримиз соллаллоҳу алайҳи васалламнинг ўзлари қизиқтирганлар, тавсия қилганлар. Шунинг учун ҳам барча ҳадис китобларимизда, кўпгина фиқҳ китобларимизда совчи қўймоқчи бўлган пайтда бир-бирини кўриш ҳақида алоҳида боблар бор. Жумладан ушбу китобимизда ҳам.\nСалат номини ўқиб, куз фаслидаги дарахтларни олтин тусга буркангани, гўзал бир манзара кўз олдингизда гавдаланган бўлса, ажаб эмас. Бу салатимиз ниҳоятда хуштаъм давоми...\n01:54 / 29.11.2016 2349\nБиз кимларга эргашмоқдамиз!\nАзиз опасингилларим Дунё аҳли молу дунё тўплаш ғами билан юрганда, ўзларини бу фитналар уммонига отмасдан вақтларини дунё ва охират саодати йўлида сарфлашга давоми...\n09:02 / 09.01.2017 1409\n21:58 / 08.02.2017 2334\n19:31 / 10.02.2017 3414


Озода Ёқубова: “Ҳали бирорта ҳуқуқ ҳимоячиси Жаслиққа жўнатилмаган эди”\n06 июл 2022, Тошкент вақти: 09:02\n“Озодлик” радиоси Ўзбекистон қамоқхоналарида қолаëтган сиëсий маҳбуслар турмуш ўртоқлари билан ўтказаётган туркум суҳбатларнинг бу галги меҳмони Ўзбекистон инсон ҳуқуқлари жамияти вакили Аъзам Фармоновнинг турмуш ўртоғи, бугунда қувғинда юрган таниқли ҳуқуқ ҳимоячиси Толиб Ëқубовнинг қизи Озода Ëқубовадир.\nАъзам Фармонов Ўзбекистон инсон ҳуқуқлари жамиятининг Сирдарë вилояти бўлимига раҳбарлик қилган. 2006 йил 29 апрель куни ҳибсга олинган. 2006 йилнинг 15 июнь куни Янгиер шаҳри суди уни Жиноят кодексининг 165-моддаси бўйича товламачиликда айблаб, 9 йиллик қамоқ жазосига ҳукм қилди.\nЎшандан бери А.Фармонов Ўзбекистон ҳукумати сиëсий, хусусан, диний эътиқоди учун қамалаëтганлар учун махсус қурган Қорақалпоғистондаги Жаслиқ қамоқхонасида сақланмоқда.\nУнинг турмуш ўртоғи Озода Ëқубова “Озодлик” билан суҳбатда ҳуқуқ ҳимоячиси бўлган А.Фармоновнинг нега айнан “Борса келмас” номини олган Жаслиққа ташлангани сабабини кўп ҳам тушуна олмаслигини айтади.\nОзода Ëқубова: Нимагалигини билмайман. Лекин суддан кейин Ховос турмасида ўтирган пайтларида олдига кирганимда: “Мени бошқа қамоқхоналардан излаб юрмагин. Мени тўғри Жаслиққа олиб кетишар экан. Менга шунақа деб айтишди”, деган эдилар. Мен бунга ишонмаган эдим. Тоштурмага бориб суриштирганимизда биз у кишини Жаслиққа олиб кетишганини билдик. Шундан кейин Жазони ижро этиш бош бошқармасига бошқа қамоқхонага кўчиришларини илтимос қилиб, бир-иккита шикоят аризаси ëздим. Лекин у ерда Фармоновни жазо ўташига тўсқинлик қиладиган ҳеч қандай ҳолатлар йўқ, деб жавоб беришди ва уни бошқа қамоқхонага кўчиришни рад этишди.\nОзодлик: Жаслиқда шароитлар қанақа?\nОзода Ëқубова: Жаслиқ шароитлари ҳаммага маълум. Маҳбуслар ишламайди. Эрталабдан кечгача панжарали хонада қамалиб ўтиришади. Хўжайинимда ҳам шу аҳвол. Бир соатга сайрга чиқишади.\nОзодлик: Жаслиқда, менимча, диний айблар билан қамалганлар ва оғир жазога тортилганлар ўтиради-а?\nОзода Ëқубова: Ҳа, худди шундай. Билмадим нимагадир шу ерга олиб келишди ва ҳалигача шу ерда сақлашяпти. Икки марта бордим ва иккаласида ҳам кўрсатишмади. Ўтган сафар борганимда президент номига, ИИВ номига, Жазони ижро этиш бош бошқармасига қийноқлар қўлланилгани ҳақида, қийноқлар тўхтатилиши ва эримни озод қилишларини сўраб шикоят хати ëзган эдим. Орадан уч ой ўтди, лекин борортасидан ҳам менга ҳали жавоб хати келмади. 8 февраль куни яна изоляторга ташлашибди ва 22 кун давомида ушлаб туришибди.\nОзодлик: Нима сабабли?\nОзода Ëқубова: Мен сўраганимда: “Хонамизга янги маҳбусни олиб келишди. Иккита маҳбус ғижиллашиб ўтирганида мен “жим бўлинглар¸тинч ўтирайлик”, деганим учун у иккаласи қолиб мени олиб кетишди”,- дедилар.\nОзодлик: Мана, шанба куни қайтиб келибсиз. Қийноқларни тилга олдингиз. Қийноқлар ҳали ҳам қўлланилаëтган эканми?\nОзода Ëқубова: Охирги сафар изоляторга тушганларида қийноқ қўлланилмабди. 15 кун қўлига кишан солиб изоляторда ушлашган. 7 кун карантинда ушлашган. Карантинда қўлга кишан солиш мумкин эмас экан, лекин унинг қўлига у ерда ҳам кишан солишибди. Буни ҳатто 159-модда билан қамалганларга ҳам қўллашмас экан.\nОзодлик: Соғлиқлари қанақа?\nОзода Ëқубова: Изолятордан чиққандан кейин даволашибди. Соғлиғи яхши бўлмагани учун мен ўзим ҳам дори-дармон жўнатган эдим. Бу сафар соғлиғи ўтган сафаргидан яхши. Ўтган сафар қулоқларидан йиринг оқиб, оëқлари оғриб, мазаси бўлмасдан ëтган эдилар. Ўтган сафар изоляторга тушганларида қаттиқ қийноққа солишган. 5 та одам 2 кун давомида тинимсиз дубинка билан урган.\nОзодлик: Хўжайинингизга қўлланилаëтган қийноқларнинг асл сабаби нима деб ўйлайсиз?\nОзода Ëқубова: Бунинг асосий сабаби ҳуқуқ ҳимоячиси бўлганлиги, Толиб Ëқубовнинг куëви, яъни менинг хўжайиним бўлганлиги. Ҳали бирорта ҳуқуқ ҳимоячиси Жаслиққа жўнатилмаган. Хўжайинимни эса жўнатишди.\nОзодлик: Бунақа қилиш билан улар кимларгадир қанақадир сигнал беришмоқчими?\nОзода Ëқубова: Шунақа шекилли. Чунки мен Фармоновга турмушга чиққанимдан бери бизнинг оиламизга бўлаëтган тазйиқ тўхтагани йўқ. 2005 йилда ҳатто уйларимизгача ëқиб юборишди. Охири ўзларини ноқонуний қамоққа олиб....(ўксиниб йиғлади)\nОзодлик: Озодахон, яна неча йиллари қолди?\nОзода Ëқубова: (йиғлаб) Яна 7 йил қолди.\nОзодлик: Битта ҳуқуқ ҳимоячисига 9 йил бериб, Жаслиққа жўнатадиган ҳукумат ҳақида нима дейсиз?\nОзода Ëқубова: (ўксиниб йиғлаб) Ҳуқуқ ҳимоячисини концлагерда жазо ўташи ҳали тарихда ҳам бўлмаган бўлса керак. 16 февраль куни чақириб, амнистияга туширилмаганини айтиб мажбурлаб қўл қўйдиришган.\nОзодлик: Амнистияга тушмаганликларини нима деб тушунтиришибди?\nОзода Ëқубова: Изоляторга ташланганлиги ва қоидани бузгансан, деб айтишибди.\nОзодлик: Амнистиядан ўзи умид бормиди?\nОзода Ëқубова: Ҳуқуқ ҳимоячилари озод этилганлиги ва Ўзбекистон ҳамда ЕИ муносабатлари озгина яхшиланаганлиги сабабли озгина умидим бор эди. Лекин Ўзбекистон ҳукумати ҳали ҳам ҳуқуқ ҳимоячиларига нисбатан тазйиқни давом эттираëтганга ўхшайди.\nТиканли симнинг бу ëғидаги ҳаëт... Иккита кичик гўдаги билан ëлғиз қолган Озода Ëқубова ўз умри ҳар уч ойда икки боласини бағрига босиб, Устюрт чўлларидаги қўрқинч қамоқхонага қатнаш билан ўтаëтгани, яқин келажакда ўз эрига нисбатан адолат қарор топишига нисбатан умиди шамдек сўниб бораëтганини айтади.\nОзода Ëқубова: Иккита фарзандим бор.\nОзодлик: Неча ëшда улар?\nОзода Ëқубова: Катта фарзандим 4 ëшига қараб кетди. Кичкинам хўжайиним қамалгандан бир ҳафтадан кейин туғилди. Ҳозир 2 ëшда.\nОзодлик: Кичкина болалар билан Жаслиққа қатнаш қанақа бўляпти?\nОзода Ëқубова: Қийин бўляпти. Барибир отаси. Кўргиси келади, олиб кел дейди. Мажбур олиб бораман.\nОзодлик: Болалар бунақа шароитларни кўриб қўрқиб кетмаяптими?\nОзода Ëқубова: Болаларим ҳали кичкина. Катта бўлса тушунади. Ҳали кичкина барибир, дадасини соғинади, деб олиб бораман.\nОзодлик: Сиз ҳам ҳар уч ойда кўрасизми?\nОзода Ëқубова: Ҳа. Бу сафар 21 февраль куни борган бўлсам, 25 февраль куни киргизишди. Уч кун киргизишмаганидан кейин ИИБга бориб: “Мени нимага киргизмайсизлар. Совуқда мен ëш болаларим билан ўтирибман. Бўлмаса мени паспортимни беринглар, мен кетаман”, деб жанжал кўтардим. Сиз эртага кирар экансиз, дейишганидан кейин мажбур яна қолдим. 25 февраль куни уч кунлик учрашув беришди.\nОзодлик: Тирикчилигингиз қанақа ўтяпти? Жаслиққа боришнинг ўзи бўлмаса керак. Бунинг устига иккита болангиз бор.\nОзода Ëқубова: Бозорга чиқиб, ўзим у-бу нарса сотаман. Уйдагилар ëрдам беришади.\nОзодлик: Бозорда милиция тарафидан сизга босим бўлмайдими?\nОзода Ëқубова: (йиғлаб) Бунақа босимларга ўрганиб кетганман мен. Нима қиляпти, уйига кимлар келяпти, деб сўраб-суриштиришади.\nОзодлик: Болаларингиз дадасига нимага бунақа қилишганини ҳали тушунмайди-а?\nОзода Ëқубова: Йўқ, ҳали тушунишмайди. Дадамизни кўргани борамиз, деб қўйишади энди. Пешонага ëзилгани бўлади, албатта.\nОзодлик: Қийналиб кетганингизда нима деб ўзингизни юпатасиз?\nОзода Ëқубова: Болаларим бор. Шу нарсага кўникишим керак, деб ўзимни юпатаман. Яқинларим бор. Улар мени ташлаб қўйишгани йўқ.\nОзодлик: Маҳалланинг муносабати яхшими?\nОзода Ëқубова: Ҳа, яхши.\nОзодлик: 7 йил қанақа ўтишини тасаввур қиляпсизми ëки эртага амнистия қўлланилишидан умидингиз борми?\nОзода Ëқубова: Бунисини билмадим энди. Умид қиламиз, тезроқ чиқишини, тезроқ болаларининг олдига келишини Худодан сўраймиз. Худо инсоф берсин.\nОзодлик: Кимга инсоф берсин? Ким ҳал қилади буни?\nОзода Ëқубова: Албатта, ҳаммасини тепадагилар ҳал қилади. Халқаро ташкилотлардан ëрдам кутамиз.\nОзодлик: Мурожаат қилиб турасизми ўзингиз?\nОзода Ëқубова: Ҳа, ëрдам сўраб мурожаат қилиб тураман. Элчихоналардан сўраб туришади. Озодликка тезроқ чиқишини умид қиламан. Бошқа ҳуқуқ ҳимоячилари каби амнистия қўлланилишини кутаман.\nОзодлик: Нимага хўжайинингизга амнистия қўлланилмади, деб ўйлайсиз?\nОзода Ëқубова: Атайлабдан қоидани буздинг, деб қўллашмаган. Ноқонуний қамашганлиги учун балки ўзларидан қўрқишадими. Судлари ҳам ëпиқ ўтган. Балки у кишидан қўрқишар.


UzWebiston: Ўзбек ёшлари нимадан қўрқади? - BBC News O'zbek\nЯқинда Чирчиқда бўлиб ўтган матбуот анжумани ва ундан сўнг президентнинг тўнғич қизи Гулнора Каримова кўнглига ёқмайдиган саволларни берувчи ва уни ёритувчиларга ўзига хос услубда дакки берди.\nАввалига у анжуман давомида твиттер орқали инглиз тилида савол берган ФИФА агенти Санъат Шариповнинг бошқа тилда савол беришини киноя қилган. Шарипов инглиз тилида, "Одамлар ҳар куни хушомадлар қилиб турганида, сароб билан ҳақиқий ҳаёт фарқига борасизми", - дея сўраган.\n"У саволларни ўз она тили - инглиз тилида беришни яхши кўради", - деган рус тилида Гулнора Каримова. Президентнинг тўнғич қизи Санъат Шариповнинг ўзида бу борада фикр бўла туриб бу каби саволни беришда айблаган ва гапни айлантириб жавоб беришдан қочган.\nЎз навбатида Санъат Шарипов твиттер орқали Гулнора Каримовага саволини тилга олиб ўтгани учун миннатдорчилик билдирган ва Каримовага на савол маъноси ва у берилган тил ёқмаганини билдиришганини айтган.\n"Ҳаммасини ҳисобга олиб, шу ондан бошлаб сизга ёқмайдиган бошқа савол бермаслигимни тушундим. Бу бизнинг твиттердаги алоқамиз давомидаги ягона савол эди ва афтидан энг сўнггиси кўринади. Безовта қилганим учун узр", - дейди Санъат Шарипов.\nГулнора Каримова ўзига ёқмаган жиҳатларни эртаси куни твиттерда ҳам "тузлашда" давом этди.\nКаримова хоним анжуманни ўзбек тилида жонли равишда матнли транслация қилиб борган kun.uz нашрини ўзи айтган гапларни бошқача маънода талқин қилишда айблади.\nТўмтоқ ўзбек тилида ёзган ушбу твитини кейинчалик номаълум сабабга кўра ўчириб ташлади.\nЎз навбатида kun.uz нашрининг твиттердаги аккаунти @KunUzNews Гулнорага мулоқат учун имконият яратиб бергани учун миннатдорчилик билдирди. Ва қаерда хато кетган бўлса айтса раддия билан чиқишга тайёрлигини билдирди.\nКейинчалик ушбу ёзишмаларнинг айримлари иккала аккаунтдан ҳам ўчириб ташланди.\nГулнора Каримова шундан сўнг бошқа фойдаланувчиларга ҳам анжуманда бошқача савол бериб твиттерда бошқача ёзаётгани учун дакки бериб чиқди.\nФойдаланувчилар ўз навбатида Каримовадан миннатдор эканлигини билдиришдан чарчашмади.\nТвиттердаги айрим фойдаланувчилар нишонга олинганларнинг мулозаматини қўрқоқликка йўймасликка чақиришди.\nҚўрқув ҳақида lifezgd.blogspot.com блогида келтирилган мақола твиттерлаги айримлар учун қўрқинчли бўлган ушбу куннинг хотимаси бўлди дейиш мумкин.\nҚўрқув ҳақидаги номаълум шахс томонидан ёзилган мақола асл ҳолича келтирилмоқда.\nўлмаслиги - кайфият, бир соат бўлиши ҳам кайфият.


Иситмаси бор абитуриентлар тестга киритилмайди. Улардан қачон имтиҳон олиниши маълум қилинди\n2020/21 ўқув йили учун ўтказиладиган кириш имтиҳони кунида абитуриентнинг тана ҳарорати 37 даражадан юқори бўлса, имтиҳонга киритилмайди. Тест синовлари тўлиқ якунлангач, тўртинчи куни шундай абитуриентлар учун имтиҳон ўтказилади.\nАОКАда ўтказилган брифингда маълум қилинишича, коронавирус пандемияси шароитида тест синовлари жараёнида абитуриентларнинг хавфсизлигини таъминлаш мақсадида ҳудудга киритишда тана ҳарорати 37 даражадан юқорилиги аниқланган абитуриент тест синовларига киритилмайди ҳамда Санитария-эпидемиология ва осойишталик агентлиги масъул ходимлари ва Давлат тест маркази вакили иштирокида далолатнома тузиб, тиббий текширув ўтказилади.\nМазкур тартиб Давлат комиссиясининг 1-сонли баёни билан белгиланмоқда.\n«Санитария-эпидемиология ва осойишталик агентлигининг тиббий текширувидан ўтказилган ва коронавирус касаллиги аниқланмаган абитуриентлар учун республика бўйича тест синовлари тўлиқ якунлангандан сўнг тўртинчи куни тест синовлари ўтказилади.\nСЭС тақдим этган хулоса асосида тест синовларига тана ҳарорати юқорилиги сабабли киритилмаган абитуриентлар ДТМ томонидан тест синови ўтказилишидан камида бир кун олдин (шахсий кабинетига ҳамда телефонига хабар юбориш орқали) огоҳлантирилади.\nТест синовлари якунлангандан 4 кун ўтгач ўтказиладиган имтиҳонларда ҳам абитуриентда тана ҳароратининг юқорилиги аниқланса, у имтиҳонда иштирок эта олмайди», дейилади брифинг ахборотномасида.


15:45 / 13 февраль 6744 pdf Ўқиш режими + -\nИккинчи синфда ўқиётган ўғлим бир куни мактабдан келиб шоша-пиша гап бошлади:\n– Ойи, ойи устозимиз откритка олиб келишимиз кераклигини айтди.\n– Қанақа откритка..? – сўрадим ажабланиб.\n– Эртадан кейин (индинга демоқчи) байрам экан.\n– Байрам..? Қандай байрам..?\n– Валентин куни… – дедилар устозимиз. Кейин ийманибгина давом эттирди:\n– Устоз айтдиларки, откриткаларга ўзимизга ёққан синфдош қизларнинг исмини ёзиб…қоғоз қутига (коробка)га солар эканмиз.., кейин…\nБу гаплардан ҳайратим ошиб, «ҳалитдан-а…» деб юборибман. Ўғлим ҳайратимни тушунди чоғи, уялиб нари кетди, гапини давом эттирмади.\nБир оздан сўнг қайтиб келди-да: – Ойи, сиз адамга айтинг, илтимос, олиб келсинлар откритка…мен айтолмайман, – деди.\nБу тадбирнинг давоми қандай кечганини кейинроқ сўраб билдим. Ўғлимнинг айтишича, байрам куни откриткалар санаб чиқилар ва қайси қизнинг номига кўпроқ севги изҳори ифода этилган аноним номалар келиб тушгани аниқланаркан.\nОткриткани-ку олиб бердик. Аммо ўйланиб қолдим…\nБизнинг болалик, ўқувчилик йилларимизда бундай гап йўқ эди. Севишганлар куни деган байрам борлигини 90-йилларнинг ўрталарида – талабалигимда бир романтик курсдошимдан эшитган эдим. Эшитган эдим холос… Аммо бу куннинг оммавий тарзда байрам қилинишини хаёлимга ҳам келтирмагандим. Чунки севги, муҳаббат каби туйғулар кўнгилнинг туб-тубида, энг сирли ва нозик хазина каби яширин асралади, ҳаммага ошкор этилмайди, деб ўйлардим. Айниқса, табиатан уятли-андишали, ор-номусли ҳалқимиз анъанаси, қадриятларига кўра, бу ҳиссиётлар ҳамманинг олдида, ота-оналар, амаки-тоға, амма-холалар… умуман катта ёшдагилар кўз ўнгида ошкор қилинмаслиги, балоғатга етмаган болаларни бу мавзулардан иложи борича узоқда тутилишига одатланган эди бизнинг авлод…\nЮқори синфда ўқиб юрган кезларим… Ўшанда Россиянинг марказий телеканали орқали Мексиканинг «Бойлар ҳам йиғлайди», «Оддий Мария» каби сериаллари намойиш этилган ва катта қизиқиш ҳамда шов-шувга сабаб бўлган эди. Ёш, қизиқувчан эканмиз-да, кўча-кўйда, мактабда дугоналаримизнинг тилидан тушмай муҳокама қилинадиган, тафсилотлари билан ўртоқлашиладиган сериални кўриш иштиёқи, ҳаваси бизни ҳам тинч қўймас, синглим икковимиз ҳам уни кўришни жуда истар эдик. Аммо катталарнинг ёнида кўриш ноқулай…Баъзан ёшлигимизга бориб қўшни хонага кириб, яширинча эшик тирқишидан мўралаб бир-икки қисмини кўрганларимиз ҳам бўлган… Аммо…барибир сезиб қолишларидан қўрқиб бундан воз кечганмиз.\nБугун эса… аҳвол ўзгача. Бутун оила – даврадош, тенгдош, севги-муҳаббат, рашку хиёнат саҳналарини бир-бирларидан тортинмай кўриб ўтиришаверади. Қайнота билан келинлар, акалар билан сингиллар… Алалоқибат 3-4 ёшли болалар ҳам бу мавзуларни балодай тушуниб қолишган…Ва бу ҳеч кимни ташвишга солмайдиган одатий ҳолга айланган.\nБу мавзуга яна қайтиш, алоҳида фикр-мулоҳазаларимизни баён этишни ният қилган ҳолда Валентин кунига қайтсак…\nЎғлимнинг ўқитувчисидан хафа бўлганим йўқ. Чунки у ҳам ёшгина қиз. Бунинг устига рус миллатига мансуб. Унинг хатоси шундаки, у ўз синфида таҳсил олаётган деярли қирқ нафар боланинг 70 фоизи мусулмон фарзандлари эканини ҳисобга олмаган. Балки у ҳам бу байрамнинг католик черкови билан боғлиқ эканини билмас. Эҳтимол, шу жажжи болаларга бу ҳақда эслатиш шарт эмаслигини, бу маҳаллий халқнинг миллий-маънавий қадриятларига кўпам тўғри келмаслигини эътибордан қочиргандир ёшгина муаллима. Аммо ҳеч бир ота-онанинг «Биз бу байрамни нега нишонлашимиз керак?» дея бош қотирмагани бироз ранжитади одамни.\nМамлакатимизнинг бир вилоятида фаолият юритадиган ижодкор ҳамкасбим пойтахтга келганида шу мавзуда гап очилиб кетди:\n– Сиз пойтахтни гапирасиз, бизнинг қишлоқларда ҳам шу аҳвол. Бултур 14 феврал куни хизмат юзасидан вилоятимизнинг бир туманига боргандим. Туман марказида тумонат одам. Маданият саройидан гувиллаб чиқаётган ёш-яланглар эътиборимни тортди. «Бугун ҳазрати Бобурнинг таваллуд кунлари-ку. Шу санага бағишланган бирор тадбир уюштиришгандир-да», деган фикрдан кўнглим ёришди. Туман миқёсида ёшлар учун шундай тадбир ўтказилгани хўп яхши бўпти-да! Саройдан чиқаётган ёш қизчалар (мактаб ўқувчилари) ни тўхтатиб сўроққа тутдим.\n– Валентин кунига дискотека бўлди, опа!\nЭшитиб, ёқамни ушладим.\nҲамкасбимнинг ҳикоясидан бу байрамнинг мамлакатимизнинг барча ҳудудларида ёшлар орасида тобора оммавийлашиб, «биринчи» рақамли байрам тусини олаётганига яна бир бор ишонч ҳосил қилдим.\nШу ўринда яна бир мулоҳаза. Бу байрамни оммалаштириш борасида катта хизмат кўрсатаётган ҳамкасбларимиз ҳам бор. Мен ҒМ радиоканалларида хизмат қилаётган касбдошларимизни назарда тутяпман. Байрамдан бир-икки ҳафта олдин бошланадиган анонслар, байрам кунлари эълон қилинадиган SMS танловлари, эфирга уланадиган энг чиройли дил изҳорлари ҳеч шубҳасиз, ушбу байрамнинг ёшларимиз онги-шуурини, қалбини забт этишида улкан (!) ҳисса қўшмоқда. Шу ўринда эслатиб ўтмоқни жоиз билдик. Японларда – улар мусулмон бўлмаса-да – жамоат жойларида, омма олдида дил изҳори қилиш, севги-муҳаббат саҳналарини намойиш этиш ахлоқсизлик саналаркан. Аммо радиоижодкорларимиз кимнингдир кўнгил мулкидаги ноёб асрор бўлмиш муҳаббатни, дил розларини фақат ўз эгасигагина эмас, балки бутун мамлакатга овоза қилиш ва буни рағбатлантириш билан оворалар.\nХўш, бу байрамни нега нишонлашимиз керак? Байрамларнинг кўп бўлгани яхши. Аммо ҳар бир байрамнинг мазмун-моҳияти, келиб чиқишидан хабардор бўлган ҳолда, ўша сананинг миллий қадриятларимизни юксалтириш, маънавий оламимизни бойитишга қўшадиган не ҳиссаси бору, ўзлигимиз ва асл анъаналаримиздан чалғитадиган не зарари мавжудлигини аниқлаб олганимиз ҳолда тантана қилишимиз жоиз назаримда.\nЭнди ушбу байрамнинг келиб чиқиш тарихига назар ташлайлик.\nАфсоналарга кўра, Рим империясининг Терни шаҳрида Валентин исмли руҳоний яшаган экан. Насронийлик динининг пешволаридан бўлган бу ёш йигит табиблик ҳам қиларкан. Империя учун суронли даврлар ҳисобланган ўша кезларда Рим императори Юлий Клавдий II ўз аскарларининг жангу-жадаллар, ҳарбий юришлардан чалғимасликлари, оилаларига боғланиб қолганлик важидан узоқ муддатли муҳорабалардан бўйин товламасликларини назарда тутиб, уларнинг уйланиб оила қуришларини тақиқловчи фармон чиқаради. Аммо авлиё Валентин ёшларнинг хоҳиш-истакларига кўра, уларни махфий равишда никоҳлар эди. Бундан хабар топган император уни қамоққа ташлайди. Маҳбусликда эканида, у қамоқхона бошлиғининг қизи Жулия билан танишади, унинг ожиз кўзларини даволайди.\nҚамоқхона бошлиғи жигаргўшасини даволагани учун миннатдорчилик сифатида Валентинни озод этишга уриниб кўради, аммо бунинг уддасидан чиқолмайди. Император уни олий жазо – ўлимга ҳукм этади. У ўлимидан аввал Жулияга кўнглини очиб, изҳори дил мактуб юборади ва у билан видолашади. Авлиё Валентинни 14 феврал куни қатл этадилар. Шунга кўра, насронийлар жафозада Валентинни бир-бирига кўнгил қўйган ёшларнинг ҳомийси деб билиб, унинг шарафига 14 феврални «Севишганлар куни», «Авлиё Валентин куни» сифатида байрам қилишади. Ушбу сана 496 йили Рим папаси Геласий I томонидан Католик черковининг муҳим байрамлари рўйхатига киритилган, 1969 йили эса Пол VI томонидан бу байрам рўйхатдан олиб ташланган экан. Шундай бўлса-да, ғарбда насронийлар орасида бу кунни зўр тантана билан нишонлаш расми сақланиб қолган.\nБизнинг мамлакатимизга бу ғайри удумнинг қандай йўллар билан кириб келгани ва халқимиз уни нима учун ҳеч бир эътирозсиз қабул қилаётгани кишини ажаблантиради.\nБугун юртимизда ушбу сана арафасида ҳар қадамда байрам нафасини сезасиз. Айниқса, пойтахтимиз кўчаларида, дўконларда ва бозорларда бу яққол кўзга ташланади.\nЎзбек йигит-қизларининг, демакки муслим ва муслималарнинг билиб-билмай, тушуниб-тушунмай бир-бирларига юрак шаклидаги ёки қанотли Купидон (юнон афсоналаридаги муҳаббат маъбуди) тасвири туширилган номалар (откриткалар), яна Валентин куни анъанасига кўра шоколад, гулдаста каби бошқа-бошқа совғалар тақдим этишлари тобора урф бўлиб бормоқда. Инсонларнинг бир-бирига меҳру муҳаббатини, оқибатини изҳор этиш имконини берувчи ўзимизнинг беҳад гўзал, миллий-исломий байрамларимиз бисёр. Демак, ғайридин, ғайри удумлар асосида шаклланиб кириб келган, ўзлигимизга соя солаётган Валентин кунига эҳтиёжманд эмасмиз.\nСаидалам 08:31 / 19 февраль\nАллоҳга беадад хамду санолар бўлсин.Иншааллох динимизга, миллатимизга ёт бўлган бундай "байрамлар" ни Аллоҳ таоло сизлар каби зиёли инсонлар сабабли йўқ қилиб юборади.Ҳудди коммунизмни йўқ қилганидек.\nSardorbek 14:36 / 15 февраль\nМақолада бу ғайридинларнинг байрами яққол тасвирланиб берилибди. Афсуслар бўлсинким ҳозир ҳамма ёшлар (айниқса ўсмирлик давридаги) нинг кенг нишонлаётгани ачинарли ҳолат...\nXushnud 00:01 / 15 февраль\nАллоҳ Ўзи қоллаб бу беҳаё байрамни фарзандларимиздан нари қилсин. Фойдали илм берсин\n14:30 / 13 февраль 429\n18:00 / 13 февраль 1052\n1354 14:30 / 07.12.2018\n1581 21:00 / 23 февраль\n346 07:10 / 25 июнь\n4531 11:31 / 26 апрель


Видео: Apple Park қурилиши деярли поёнига етди\n17:48 / 03.06.2017\nАҚШнинг Apple корпорацияси янги биносининг навбатдаги видеотасвирлари намойиш қилинди. Уни блогер Мэттью Робертс дрон ёрдамида суратга олган. Маълумки, Робертснинг видеолари 2016 йил мартидан анъанавийлик касб этган ҳамда улкан идора иншооти қурилишининг барча босқичларини намойиш этади. “Олма” компанияси Калифорниянинг Санта-Клара водийсида 71 гектарга чўзилган бош қароргоҳини қураётгани ҳақида аввал ҳам бир неча бор хабар қилинган эди.\nВидеодан кўриш мумкинки, Apple Park комплекси очилишга ва 13 минг нафар ходимни қабул қилишга ҳали тайёр эмас. Қуш парвози баландлигидан олинган видеотасвирларда қурилиш техникаларини, айлана шаклидаги машҳур бинонинг марказий ҳудуди яшил майдонга ҳануз айлантирилмаганини кўриш мумкин.\nБинонинг қурилиш ишлари Стив Жобс раҳбарлигида бошланган эди. У мазкур лойиҳага кўплаб ғоялари ва новаторлик таклифларини билдирганди. Иншоот томига ўрнатиладиган 17 мВт қуёш электрстанцияси сабабли тўлиқ муқобил энергия манбасига эга бўлади. Шишали қурилиш конструкциялари, «кўринмас уланмалар», ҳудуднинг 4/5 қисми турли хил ўсимликлар билан қопланиши ва бошқа кўплаб жиҳатлари билан Apple Park комплекси замонанинг энг нодир биноларидан бирига айланади.\nТаъкидлаш жоизки, Apple корпорациясининг хариташунослик хизматида Apple Park комплексининг 3D тасвири аллақачон пайдо бўлган. Унда Стив Жобс номидаги мажлислар залини ҳам кўриш мумкин. Эҳтимол, бу йилги янги авлод iPhone телефонлари айнан шу ерда тақдим этилади.\nҚизиғи шундаки, аввалроқ, янги Apple Park комплексининг айрим ҳудудида Стив Жобс ёшлигида иш бошлаган Hewlett-Packard компаниясининг идора бинолари ҳам жойлашган эди.\nYouTube-блогер Duncan Sinfield ҳам Apple Park қурилишига доир янги видеони ҳавола қилди.\nСтив Жобс Apple Park\nСтив Жобснинг қизи отаси билан мураккаб муносабатлари ҳақида китоб ёзмоқда\nСтив Жобснинг грамматик хатоларга эга резюмеси аукционда сотилади\nСтив Жобснинг беваси Buzzfeed News’га сармоя йўналтирмоқчи\nСтив Жобсдан Илон Маскгача: 25 ёшида улар нима билан машғул бўлишган?\nҚўпол танқидга қандай муносабат билдириш керак: Стив Жобс усули


Ўзбек қизларининг бошқа диндагиларга эрга тегиши ëмонми?\n"Баҳс майдони"да ўзбек қизларининг бошқа диндаги эркакларга эрга тегиши ҳақида Кореяда яшаëтган икки ўзбек муҳожири тортишади.\nБаҳслашувчилар асли наманганлик, 23 ёшли Мунисахон. У Ўзбекистондаги оиласини боқиш учун корейс йигитига турмушга чиққан, айни пайтда Жанубий Кореяда яшайди. Икки фарзанди бор.\nМуниса, кимга эрга тегиш ҳар кимнинг ўз шахсий иши, деган фикрда. Унга кўра, динидан қатъий назар, ҳар бир ўзбек қизи шароит тақозо қилганда ўз тақдирини ўзи белгилаш ҳуқуқи бор.\nОзодлик радиосида аввал ҳам бу ҳақда чиқиш қилган Мунисахоннинг бу хақдаги фикрларини аксарият ўзбек йигитлари ҳазм қилолмаслигини билдирди.\nЎзбек йигитларига кўра, шароит қанчалик оғир бўлишидан қатъий назар ўзбек қизлари ўз миллий қадриятларини сақлаши ва бошқа диндаги йигитлар билан турмуш қурмаслиги керак.\nШундай фикр билдирган йигитлардан бири, асли фарғоналик, 26 ёшли Мансуржон. У ҳам бир ярим йилдан буён Кореядаги меҳнат муҳожири.\nМунисахон ўз фикрларини Озодлик радиосида билдирганидан сўнг, Мансуржон уни баҳсга чорлади.\nМунисахон бу таклифни рад қилмади.\nМунисахон: Кореяда ҳозир ўзбеклар кўпайган. Кўча-кўйда юрсак, ёки Интернетда ўтириб бир ўзбек билан гаплашсак бошқа ўзбеклар, мени ҳақорат қилади. “Ҳа, сенлар келиб-келиб кореяликка турмушга чиқасизларми, итга турмушга чиқасизларми”, деб ҳақоратлар қилади. Ундан кўра, бизга йўл-йўриқ кўрсатишсин, ўша “ит деганларини” мусулмон қилишга ёрдам беришсин.....\nМансуржон: Ўзбек қизлари Кореядаги турмушни сериаллардан кўриб турмушга чиқишни орзу қилишганини кўрдим. Корейсларни ётиб-туриши, овқатланиши умуман бизнинг ислом динига тўғри келмайди. Масалан¸ улар чўчқа ва ит гўштини оддий таомдай тановул қилишади. Қандай қилиб ислом динидаги одам исломга қарши бўлган бу ҳолатларни қабул қилиши мумкин?\nМунисахон: Йўқ, сиз ҳозир ислом динига қарши деб, мутлақо нотўғри гапирдингиз. Мен ҳали исломга қарши бирорта иш қилганим йўқ. Уларга ахир ҳеч ким бу ҳалол эмас деб ўргатмаганку...\nМансуржон: Ўшани аввал ўргатиб кеийн турмушга чиқиш керак эди...\nМунисахон: Йўқ, йўқ, шошмай туринг. Мен қандай қилиб қизбола бошим билан Кореяга келиб туриб буларга ўргатаман...\nМансуржон: Аксарият қизлар корейсга турмушга чиқишдан олдин диний масалаларни бир четга суриб қўйишади, фақат яхши ҳаётни ўйлашади....\nМунисахон: Ҳамма қизлар ҳам ундай эмас... Ҳозир худойимга шукур қиламан, мана 5 йилдан буён корейс турмуш ўртоғим билан яхши яшаяпман. Ўзбекистонда мендан кейин турмушга чиққан дугоналарим ажралиб кетди. Қайси бири яхши, ажрашиб кетганими ёки бошқа диндагига турмушга чиқиб, ҳалол-пок яшаши яхшими?..\nСуҳбатнинг тўлиғини қуйида тингланг.\nБаҳс майдони: "Корейсга эрга тегдим, бунинг нимаси ёмон?"


29 октябрь санасида «The Guardian» нашри журналисти Жонатан Лю катта шов-шувга сабаб бўлган мақолани эълон қилди. Унда «Манчестер Юнайтед» клубининг омадсизликлари ортида аслида Сэр Алекс Фергюсон яширин эканлиги ҳақида баён қилинган. «Фергюсонизмдан қутилиш» номли материал кўплаб баҳс ва мунозараларга сабаб бўлгани рост.\nЖонатан қайси далилларга суяниб Сэр Алекснинг «огородига тош отди»?\nШотландиялик мутахассис 2013 йилда жамоа постини тарк этди. Орадан 8 йил ўтганига қарамай, унинг клубга таъсир доираси заррача камайгани йўқ. Лю ортда қолган йиллар давомида Сэр Алекс амалга оширган ишлар билан қисқача таништириб ўтди.\n1. Ўз мақоласида у Патрис Эвранинг автобиографик китобидан парча келтиради. У Дэвид Мойес келгач, ишлар орқага кетганидан ранжиган Эвранинг маслаҳатлашиб олиш мақсадида Фергюсон билан суҳбатига эътибор қаратди. Футболчи собиқ мураббийни «босс» деб атагани етмаганидек, ундан муаммоларни ҳал этишини илтимос қилади. Бунга Алекс Фергюсон қуйидагича жавоб қайтаради:\n«Унга ҳаётидаги энг катта имкониятни тақдим этдим. Мен адолат юзасидан унинг ишларига аралашмоқчи эмасман».\nЛю бу орқали Алекс аллақачон «Манчестер Юнайтед»ни ўзиники қилиб олгани ва кейинги мураббийга клубни топширганига шаъма қилмоқда.\n2. Оле-Гуннар Сульшер Сэр Алекснинг барча «фишка»ларини ўзлаштиришга уринар, доим тарихдаги улкан ғалабалар ҳақида у билан суҳбатлашишни хуш кўрарди. Шу боис, Сульшер биринчи имкон пайдо бўлиши билан ўз штабига Сэр Алекснинг ёрдамчиси Майк Фелланни қўшиб олди. Албатта, бу боссга нисбатан ҳурмат эвазига қабул қилинган қарор. «Ливерпуль»дан шармандали мағлубият қабул қилиб олгач, ўртага Сульшер масаласи ташланди.\nУни шотландиялик мутахассис ва Эд Вудворд кўриб чиқди. Натижада, Фергюсоннинг фикри якунда қарорга айланди. Азалий рақибдан «Олд Траффорд»да қабул қилинган йирик ҳисобдаги мағлубият ҳам норвегиялик мутахассисни постни топширишига сабаб бўла олмади.\n3. Роналдунинг қайтиши ҳам айнан қаҳрамонимизнинг ташаббуси билан амалга ошди. Роналду ортга қайтаётганини маълум қилгач, «Инстаграм»даги сурат тагида пост қолдирди.\n«Сэр Алекс, бу сиз учун!»\nПортугалиялик футболчи жамоа учун керакли очколарни ишлаб бераётганига қарамай, унинг келиши ривожланиш йўналишини бошқа томонга буриб юборгани аниқ. 36 ёшли ҳужумчи атрофида янги жамоа қуриш учун эндиликда Сульшер 3-5-2 схемасидан фойдаланишга мажбур бўлмоқда.\n4. Ҳатто, Сульшернинг жамоа постини эгаллаши борасидаги қарор ҳам Сэр Алексдан бесўроқ амалга ошмаган. Эд Вудворд шу масала борасида фикр алмашиш мақсадида Фергюсоннинг уйига ташриф буюради. «The Times» берган маълумотларга қараганда, шотландиялик афсона Сульшерни яхши инсон эканлиги учун ҳам жамоа постини топширишни Вудвордга маслаҳат беради. Унинг ўйин услуби, ишлаш принциплари, тарғиб этаётган футболи ва ўз фалсафаси борасида гап-сўз бўлмаган.\n5. Рафаэль Вараннинг трансферини ҳам бемалол 8 йил аввал истеъфога чиққан мутахассиснинг ташаббуси билан амалга оширилган, десак, ишонасизми? У билан музокараларда иштирок этиш мақсадида Сэр Алекснинг шахсан ўзи Вудворд билан Мадридга учиб боради. Ваҳоланки, улар жамоа трансферларига аралашиш ҳуқуқи йўқ шахслар саналади. Варан клуб расмий сайти учун берган илк интервьюсида Сэр Алекс билан бўлган суҳбатдан қай даражада таъсирланганини айтганди. Ваҳоланки, унинг трансфери худди Роналду сингари унинг режаларида йўқ эди.\n6. Бу ҳам етмаганидек, жамоа ўйин услубининг ўзгармай келаётганига асосий сабабчилардан бири ҳам жаноб Фегюсон бўлади. Унинг талабига биноан, барча янги келган мураббийлар ҳужумда вингерлар билан ҳаракат қилиши шарт. Уларга камида 2 йил имкон берилиши, ҳар қандай мағлубият учун футболчилар жавоб бериши керак. Шу ва бошқа майда деталлар сабабли «Юнайтед» замонга мослаша олмаяпти. Натижада, шахсий фалсафага эга бўлиб бораётган бошқа грандлар билан ўртадаги фарқ тобора катталашмоқда.\nНима учун МЮ »Фергюсонизм»дан қутулиши керак?\nСабаби жуда оддий. Футбол йилдан йилга ривожланиб, янгича кўриниш олмоқда. «Қизил иблислар» эса, деярли 10 йилдан бери «офсайд»даги мутахассис фикри билан иш кўрмоқда.\nБугунги жамоанинг деярли барча қарорларида шотландиялик мутахассиснинг фикри биринчи планга кўтарилади. Катта трансферлар, янги мураббийлар, истеъфолар, ички низолар ва бошқа барча-барча баҳсли вазиятларда Эд Вудворд биринчи навбатда Сэр Алекс Фергюсонга қўнғироқ қилади. Бу аллақачон нормал ҳолатга айланган.\nАслида, тахминан бир йил аввал Сульшер жамоаси прогрессдан тўхтаган. Тўғри, вақти-вақти билан чиройли ўйин намойиш этади, аммо натижалардаги стабиллик йўқолган. Боз устига, Англиянинг бошқа гранд клублари билан солиштирсак, «қизил иблислар» қандай катта фарқ билан ортда қолаётгани яққол кўзга ташланади. Ачинарлиси шундаки, «Ливерпуль»дан қабул қилиб олинган аламли мағлубиятдан сўнг янги мураббий қўл остида қайта жамоа қуриш ҳақида ўйлаш ўрнига, муаммони қандай ечиш борасидаги саволлар билан Эд Вудворд Сэр Алексга мурожаат этди.\n«Босс» «Манчестер Юнайтед» тарихидаги барча замонлардаги энг кучли мураббий — чинакам афсона. У клуб тарихи ва бугуни учун чорак аср меҳнат қилган. Афсуски, унинг футболга назари худди ўзи сингари қариб бормоқда. Атрофдагилар эса, буни буюк мутахассис фонида сезмаяпти.


WWW асосчиси интернетнинг энг катта учта зараридан инсониятни огоҳлантирди » Ўзбекистон янгиликлари – Zamin.uz\nWWW асосчиси интернетнинг энг катта учта зараридан инсониятни огоҳлантирди\n14 март 2017, 13:06\n11 март куни «Жаҳон ўргимчак тўри» (WWW – World Wide Web) кашф этилганига 28 йил тўлди. WWW асосчиси, британиялик Тим Бернерс-Ли ўз ихтиросининг 28 йиллиги муносабати билан дунё интернет фойдаланувчиларига мурожаат қилди. У ўз мурожаатида интернет туфайли пайдо бўлган ва ихтирочини ташвишга солаётган хатарлардан огоҳ этди:\nБугун «бутунжаҳон ўргимчак тўри»ни расман эълон қилганимга 28 йил тўлди. Мен бу тармоқни ҳар кимга ва ҳар ерда, географик ва маданий чегаралардан қатъи назар, ахборот алмашиш, фойдалана олиш ва ҳамкорлик қилиш имконини берадиган очиқ платформа сифатида тасаввур қилган эдим. Умуман олганда, тармоқ кутилган вазифани ўтади, шунга қарамай, унинг очиқлигини сақлаш учун мунтазам кураш кечди. Аммо охирги 12 ой давомида тармоқ ўзининг инсониятга хизмат қилиш воситаси сифатидаги асл вазифасини амалга ошира олиши учун тўғирланиши лозим бўлган 3 та йўналиш мени ташвишга солиб қўйди.\n1. Биз шахсий маълумотларимизнинг назоратини бой бериб қўйдик.\nКўплаб веб-сайтларнинг ҳозирги намунаси бепул хизматлар учун алмашишни таклиф қилмоқда. Узундан-узоқ ва мураккаб талаблардан иборат фойдаланиш шартлари орқали қабул қилишларига қарамай, тан олайлик, ўзимиз ҳақимиздаги маълумотларни текин хизматлар эвазига йиғиб олишларига қаршилик қилмаймиз. Аммо битта найрангни эътиборга олмаяпмиз. Шахсий маълумотларимиз бизга кўринмайдиган хусусий бункерларда сақланар экан, биз маълумотларни тўғридан-тўғри назорат қилиш ва уларни қачон ва кимларга ошкор қилишни танлаш имкониятидан маҳрум бўламиз. Шу билан бирга, бизда одатда қайси маълумотларни учинчи томонга ошкор этмаслик ҳақида компанияларга фикр билдириш имкони бўлмайди.\nБу каби кенг қамровли ахборот йиғишнинг бошқа таъсирлари ҳам бор. Компаниялар билан ҳамкорлик қилиш (ёхуд мажбурлаш) орқали ҳукуматлар бизнинг ҳар бир қадамимизни жонли тарзда кузатишмоқда ва кескин чоралар қўллаш билан дахлсизлик ҳуқуқимизни поймол қилишмоқда. Репрессив мамлакатларда бунинг зарарини яқол кўриш мумкин: блогерлар ҳибс қилиниши ёки ўлдирилиши, сиёсий рақиблар кузатувга олиниши ва ҳоказо. Ҳатто, фуқароларнинг манфаатлари бирламчи деб ҳисобланадиган давлатларда ҳам одамларни мунтазам кузатув остига олиш чуқурлашиб бормоқда. Бу эса сўз эркинлигига қўрқинчли таъсир кўрсатиб, интернетдан муҳим мавзулар, жумладан соғлиқни сақлаш муаммолари, жинсий бузуқлик ва дин каби нозик масалаларни тадқиқ қилиш имконияти сифатида фойдаланишдан тўсмоқда.\n2. Интернет тармоғида дезинформация тарқатиш жуда осон.\nБугун кўп инсонлар янгилик ва ахборотларни бир ҳовуч ижтимоий тармоқ сайтлари орқали интернетдан олади. Бу сайтлар ҳар сафар уларда кўрсатилган ҳаволаларга кираганимизда кўпроқ пул ишлашади. Улар бизга нимани намойиш этишни биз ҳақимиздаги ўзлари йиғиб олган маълумотлардан билиб олинган алгоритмга асосланган ҳолда танлашади. Улар бизга кириб кўришимизни тахмин қилган – шов-шувли, айни пайтда, ҳайратомуз ва диққатимизни жалб қилиш учун яратилган ҳамда кўз очиб юмгунча ҳаммага тарқаб улгурадиган ёлғон хабарларни реклама қилишади. Шу билан бирга, маълумотларни саралаш ва ботлар армияси ёрдамида ёмон ниятли кимсалар молиявий ва сиёсий мақсадлар учун дезинформация тарқатишдан тизимни ўйинчоқ қилишади.\n3. Онлайн сиёсий рекламаларга шаффофлик керак.\nОнлайн сиёсий рекламалар қисқа фурсатда мукаммал индустрияга айланди. Ҳақиқатда кўп одамлар ахборотни бир неча саноқли манбалардан олишади ва шахсий маълумотларнинг бой уммонига қурилган алгоритмларнинг янада такомиллашуви сиёсий ҳаракатлар фойдаланувчиларни тўғридан-тўғри нишонга олган индивидуал рекламаларни ишлашаётганини англатмоқда. Бир манбага кўра, 2016 йилги АҚШ президенти сайлови даврида Фейсбук тармоғида кунига 50 мингдан ортиқ реклама намуналари эълон қилинган бўлиб, уларни назорат қилиш деярли имконсиз. АҚШ ва дунёнинг бошқа бурчакларидаги айрим сиёсий рекламалар юзсизларча сайловчиларнинг эътиборини сўровномалардан чалғитиш учун ёлғон хабар тарқатувчи сайтларга йўналтириш учун хизмат қилган. Ана шундай мақсадли рекламалар сиёсатчиларга бутунлай бошқа гапларни айтиб, турли гуруҳлар ўртасида келишмовчиликлар келтириб чиқаришга имкон берди. Бу демократияданми?\nЯнгиликлар » Технология » WWW асосчиси интернетнинг энг катта учта зараридан инсониятни огоҳлантирди\n12:16 Биринчи веб-саҳифа яратилганига 26 йил бўлди\n19:59 Stratfor: Россия ва Хитой интернетнинг ғарбча концепциясини шубҳа остига қўймоқда\n21:21 Дунёдаги энг оммабоп интернет домени 30 ёшга тўлди\n17:58 Россияда коррупцияга қарши ижтимоий тармоқ пайдо бўлади


Соҳибқирон Амир Темур томонидан Самарқанднинг шон-шухратини ошириш ва уни жаҳон илмий марказларидан бирига айлантириш миятида ўз пойтахтига тўплаган олимларидан бири Мир Саййид Шариф Журжонийдир. 1387 йили Шероз фатҳ этилгандан кейин машҳур кишилар қаторида Журжоний ҳам Самарқандга жўнатилган. Темур вафот этгандан кейингина Шерозга қайтиб, 1413 йидда оламдан кўз юмди. Али ибн Муҳаммад ибн Али Ҳусайн Журжоний Астробод яқинидаги Тоғу қишлоғида 740 ҳижрий (1339) йилда туғилган. Ёшлик давридан бошлаб барча фанлар қатори фалсафа, мантиқ ва тилга жуда ғам қизиққан. 1365 йили Журжоний Ҳиротга машҳур файласуф Кутбиддин Муҳаммад ар-Розий ат-Тахтонийдан таълим олиш учун боради. Тахтоний ўзининг қариб қолганлигини айтиб, Мисрдаги шогирди Муборакшоҳ олдига боришни маслаҳат берган. Лекин Журжоний 1368 йилгача Ҳиротда бўлган. Сўнгра турк файласуфи Муҳаммад Оқсароийдан таълим олиш учун Қорамон шаҳрига жўнаган. Муҳаммад Оқсароий шуҳрати ва унинг асарлари Журжонийнинг эътиборини жалб этган бўлиб, у машҳур файласуф ва мантиқшунос бўлиб етишган Оқсароийнинг шогирди Муҳаммад Мулло Фанорий билан учрашиб, дуст тутинди ва биргаликда 1370 йилда Мисрга жўнашади. Журжоний қоҳиради 4 йил давомида машҳур мантиқшунос Муборикшоҳ ва Акмалиддин ал-Бобартийлар маърузаларини тинглаб, ўз савиясини оширгач, 1374 йилда Истамбулда илмий изланишларини даном эттирди. У ердан Ватанига қайтиб, 1387 йилгача Шероз мадрасаларида дарс берди. Сўнг Самарқандда 20 йилдан ортиқ вақт яшади. Самарқандда яшаган даври Журжоний ижодида жуда баракали бўлди. Илму фаннинг барча соҳаларига бағишланган бир қатор рисолалар, ўтмиш мутафаккирларининг асарларига шарҳлар езди.\nЖуржоний билиш назарияси ва мантиққа дойр «Ат-таърифот» («Таърифлар»), «Усули мантиқийа» («Мантиқ усули») ва илмий баҳс фанига бағишланган «Одоб ул-мунозара» («Мунозара олиб боришнинг қоидалари ҳақида рисола») каби араб тилида ёзилган асарларнинг муаллифи ҳамдир. Бундан ташқари Журжонийнинг форс тилида ёзилган мантиққа оид бир неча асарлари ҳам бизгача етиб келган. Булардан «Суғро» («Кичик далил бўла оладиган ҳукм»), «Кубро» («Катта далил бўла оладиган ҳукм»), «Авсат дар мантиқ» («Мантиқца ўрта хулоса») ва бошқаларни кўрсатиб ўтиш мумкин. Унинг «Шарҳе фароизе Сарожийа» («Мерос бўлиш мажбуриятларининг Сарожий таърифига шарҳ») асари ҳуқуқшунослик масалаларига бағишланган бўлиб, фақиҳ Сажовандий асарларига жавоб тариқасида ёзилган.\nШарҳлардан ташқари Журжоний жуда кўп фалсафий асарларга ҳошиялар езди. Унинг Абу Али ибн Синонинг «Ишорат» («Кўрсатмалар») асарига ёзган шарҳи, Насириддин Тусийнинг «Тажвид» («Абстракция») асарига шарҳ ёзган шайх Шамсуддин Маҳмуд Исфаҳоний (1294—1349)га жавоб тариқасида ёзилган ҳошияси диққатга сазовордир.\nЖуржоний дунёқараши, ундан олдин ўтган салафлариникидек, ўрта асрлардаги бутун фалсафий масалаларни, чунончи, борлиқ ҳақидаги таълимот, коинот жумбоқлари, модда ва унинг шакллари, жонсиз ва жонли дунёнинг хусусиятлари, жисмоний ва руҳий муносабатлар, билиш муаммолари, мантиқий фикрлаш таълимоти, тил ва тафаккур алоқалари ва бошқаларни ўз ичига олади. У коинот, инсон ва ақлни қамраб олувчи дунёнинг умумий манзарасини яратишга ҳаракат қилди. Журжоний ақидасига хос бўлган нарса борлиқ манзарасини босқичма-босқич тартибда тушунтиришдан иборат эди. Беш бобдан иборат бўлган «Дунёни акс эттирувчи кўзгу» рисоласининг биринчи бобини вожиб ул-вужуд ва мумкин ул-вужуд мавжуд эканлигини асослашга бағишлайди. Журжоний шундай таъриф беради: «Йўқ бўлиши мумкин бўлмаган, бор бўлиши эса зарур бўлган нарса вожиб ул-вужуд деб аталади. Масалан, холиқнинг ўзлиги каби тушунча. Борлиғи ҳам, йўқлиги ҳам зарур бўлмаган нарса эса мумкин ул-вужуд деб аталади».\nЖуржоний фикрича, вожиб ул-вужуд худо бўлиб, мумкин ул-вужуд модций оламдир. У борлиқнинг биринчи сабаби сифатида вожиб ул-вужудни, яъни худонинг борлигини тан олади. Унингча, мумкин ул-вужуд ўзининг бор бўлиши учун қандайдир тарзда бўлса ҳам, бирор-бир сабабга эҳтиёж сезади. У бирор-бир нарса туфайли, яъни биринчи сабаб қимматига кўра вожиб ул-вужуд даражасига кўтарилади.\nЖуржоний табиатдаги ҳеч бир ҳодиса сабабсиз келиб чиқмайди, деб таъкидлайди. Ҳамма мавжуд ашёлардаги бутун ҳаракат ва ўзгаришлар фақат макон ва замондагина рўй беради. Журжоний дунёқарашига хос хусусият, унинг бутун борлиқни бир-бирига қонуний равишда боғланган бўлакчалардан иборат ягона тана сифатида таърифлашдир. Унинг фикрича, моддий дунёни ташкил этган нарсалар асосида тўрт унсур, яъни олов, ҳаво, сув ва тупроқ ётади. Уч унсурдан иборат бошқа жисмлар, яъни металлар, ўсимликлар ва ҳайвонлар эса, юқорида айтилган тўрт унсурнинг бир-бирлари билан қоришишининг ҳосиласи сифатида келиб чиққандир. Тўрт унсур доимо ҳаракатда эканлигидан ўзгарувчан бўлиб, бири иккинчисига айланиб қолиши мумкин. Щаво сувга, сув тупроққа ва ҳоказо.\nЖуржоний фалсафасида моддийлик юяларигина эмас, балки диалектик дунёкараш мавжуд. Унинг фикрича, моддийлиқдан холи бўлган бўш жой йўқ. Бу ҳақда у шундай ёзади: «Самовий гумбаз буюк доирадир. У барча жисмларни қамраб олган бўлиб, моддий дунёни чегаралаб гуради. Аммо у бўшлиқ эмас, чунки уни моддадан ташқарида бўлган тушунча ёки бирор ўлчов билан тушунтириб бўлмайди. Бундан ташқари бир-бири билан ўзаро ёпишиб, айни вақгда бошқа жисм билан ҳам боғланиб турган нарсанинг ўзи бўлиши мумкин эмас. Щар бир атрофдаги дунё, ўзи турган нарсага тегиб туриши зарур ва бир-бирининг кетидан юқоридагидек тартибда жойлашиши лозим, чунки бўшлиқнинг бўлиши мумкин эмас. Мана шундай жисмлар, унсурлар, самоавий доиралар, бутун сайёралар ва моддий бўлакчаларнинг таркибий мажмуаси олам деб эталади».\nXV—XVI асрлар давомида мантиқ илмини ўрганиш ва ўқитиш ишлари ХШ асрда ёзилган дарсликларга XIV асрда ёзилган шарҳ-лар, айниқса, машҳур мантиқшунос ат-Тахтоний, унинг шогирди ибн Муборакшоҳ, Тафтазоний, Журжоний томонидан ёзилган шарҳ ва ҳошиялар асосида олиб борилди. Бу даврда араб тилига нисбатан форс тилида кўпроқ асарлар ёзидци. Мантиқ илмининг ҳуқуқ, тил ва илоҳиёт соҳасидаги тадқиқотларда ишлатилиш жараёни кўпайди.\nЖуржоний ўз ижодида мантиқни фалсафадан ажратмаган ҳолда, унинг кўпроқ ҳуқуқ ва тил соҳаларида қўлланилишини таъминлади.\nЖуржонийнинг таъкидлашича, назарий билимлар ҳаётий тажри-бада ҳосил қилинган бошланғич билимлар ва улар тўғрисида фикрлаш йўли билан киритилади. Бундай фикрлаш жараёнини у хулоса деб атайди ва унинг уч турини кўрсатиб ўтади. Булар: қиёс (силлогизм), эстеқро (индукция — бўлақдан бутунга томон ҳукм юритиш) ва ҳадс (аналогия — ўхшатиш). Булардан қиёс хулосанинг бош тури ҳисобланиб, назарий билимлар ҳосил қилишнинг асосий воситаси бўлиб майдонга чиқади.\nЖуржоний тўла бўлмаган индукция факат тахминий мулоҳазагагина олиб келади, деб ўйлайди ва унинг кўрсатишича, биз оловнинг айрим хусусий ҳолатларини кузатсак, ҳар қандай олов иссиқлик чиқаради, деган айрим хусусиятга эга бўлган билимдан, яъни дедуктив (бутундан бўлакка ўтадиган) ҳолатга ўтадиган хулоса келиб чиқиши мумкин. Шу билан бирга унинг таъкидлашича, индуктив йўл билан ҳосил қилинган билимлар ҳамма вақт ҳам ҳақиқатга тўғри келавермайди. Чунки инсон тажрибаси ҳеч вақт тўла мукаммалликни бермайди.\nЖуржонийнинг илмий фаолияти туфайли мантиқ Темурийлар даврида инсон билимларининг барчасига қўлланиладиган қоида ва мезон қонунига айланди. У ҳар бир юритилаётган ҳукмнинг тўғрилигини тортувчи фанларнинг тошу тарозиси сифатида намоён бўлди. Натижада тез орада вужудга келган Улуғбек расадхонасининг илмий тадқиқотларида кенг қўлланилди.\nЖуржоний Улуғбекни мадрасада бевосита ўқитибгина қолмай, унинг Академиясининг вужудга келишига ҳам катта ҳисса қўшди. Чунки унинг шогирдлари бу илмий марказнинг негизини ташкил этар эди. Шунинг учун ҳам унинг илмий меросини тўлалигича ўрганиш мустақил Республикамиз маънавиятига салмоқли ҳисса бўлиб қўшилиши шубҳасиздир.


Кундош кундошининг бурнини кесиб ташлади - BBC O'zbek\nКундош кундошининг бурнини кесиб ташлади\nImage caption 21 ёшли Тоҳирани бир умрга мажруҳ қилиб қўйган мудҳиш воқеа марказий Дайкунди вилоятида шу дам олиш кунларида юз берган\nОддий тортишувдан бошланган жанжал аввалига тўнғич хотиннинг кенжасини калтаклаши ва сўнгра унинг бурнини кесиб ташлаши билан якун топди.\nҲатто, маҳаллий фаоллар ўзларининг эътироф этишларича, Афғонистоннинг бу яқин тарихида бу каби ҳолатга тўқнаш келишмаган.\nУларга кўра, эркаклар томонидан содир этилаётган маиший зўравонлик ҳолларининг жазосиз қолаётгани, алал-оқибат, аёллар ўзларининг ўрталарида куч ишлатиш ҳолларининг келиб чиқишига замин яратган.\n21 ёшли Тоҳирани бир умрга мажруҳ қилиб қўйган мудҳиш воқеа марказий Дайкунди вилоятида шу дам олиш кунларида юз берган.\nҲозир Тоҳира касалхонага ётқизилган, кундоши эса, ҳибсга олинган.\nАфғонистонда, шундоқ ҳам, сўнгги йилларга келиб, эрларининг ўз хотинлари бурни ва лабларини кесиб ташлаш ҳоллари ортиб бораётгани кузатилади.\nМаҳаллий инсон ҳуқуқлари фаоллари бунинг сабабини бир неча ўн йилдан буён тиним билмаётган урушларнинг одамлар руҳиятига таъсири, аҳоли аксарияти ҳуқуқий саводхонлигининг пастлиги, мамлакатда чуқур илдиз отган қашшоқлик ва адлия тизимини ўз гирдобига олган коррупция муаммоси билан изоҳлашмоқда.\nҲаммаси қандай бошланганди?\nФото муаллифлик ҳуқуқи AIHRC\nImage caption 'Бошқаларига ибрат бўлиши учун ҳам, жавобгар эркак бўладими ва ё аёл, албатта, қонун олдида жавоб бериши шарт'\nЁшгина боласи билан бева қолган Тоҳира ўтган йили оилали эркакка иккинчи хотин бўлиб эрга тегади.\nАён бўлишича, ўшандан буён кундоши унга тинчлик бермай келади ва янги оиласидаги қисқагина ҳаёти ҳам тинимсиз жанжаллару калтаклар остида кечади.\nАна шундай зўравонликлардан ҳозирча энг сўнггиси Тоҳиранинг бурни кесиб ташланиши билан якун топади.\nЮз берган мудҳиш воқеа ортидан Тоҳиранинг Би-би-сига айтишича, катта кундоши ўз бошига солаётган кўргўликлардан эри ҳам бохабар бўлган.\n“Кийимларимни ювиб, қуритиш учун ёйиб қўйгандим. Шуларни йиғиштириб олаётган пайтимда, устига кундошим келиб қолди. Мени калтаклашга тушди. Роса бақирдим. Аммо овозимни ҳеч ким эшитмади. Шундан кейин кундошим чопқи билан бурнимни чопиб ташлади”, - дейди Тоҳира.\nУ оғир аҳволда келтирилган вилоят касалхонаси шифокорларига кўра эса, Тоҳира жиддий тиббий муолажа, пластик жарроҳлик амалиётига муҳтож, аммо имкониятлари ҳаминқадарлиги боис, унга лозим даражада ёрдам кўрсатишга ожизлар.\nТоҳиранинг ўзи истаб, оилали эркакка турмушга чиққанини айтган яқинларига кўра, қизларини бу куйга солган шахс, албатта, жазоланиши керак.\nЖумладан, отасининг таҳдид қилишича, агар, ҳукумат жиноятчини жазоламаса, қизининг қасдини ўзи олади.\n“Мен бошқа ҳеч нарса қилмайман. У инсоннинг фақат бурнини кесаман. Иккаласи ҳам бирдек бўлсин. Бошқа ҳеч нарса билан ишим йўқ. У эркакнинг тўрттагача хотин олишга ҳаққи бор. Қизимнинг уйи алоҳида. Унинг уйига келиб, бурнини чопиб ташлашга нима ҳаққи бор”, - дейди отаси.\nImage caption Ҳатто, ҳозирга келиб ҳам, хотин-қизларга қарши маиший зўравонликлар Афғонистон тўқнаш келиб турган учта асосий муаммодан биттасилигича қолмоқда.\nАфғонистонлик аёл фаоллардан Мағфират Самимийнинг Би-би-си Ўзбек Хизмати билан суҳбатида айтишича, икки аёл орасида юз берган бу каби мудҳиш ҳодиса ўзларини ҳайратга солмай қўймаган.\n“Шу пайтгача эркаклар аёлларга зўравонлик қилиб келишарди. Эндики, бу зўравонликни аёл киши аёл кишига қиларкан, бу – катта бир муаммо. Биз бу каби ҳолатдан жиддий хавотирдамиз”, - дейди у киши.\nУнинг айтишича, бошқаларига ибрат бўлиши учун ҳам, жавобгар эркак бўладими ва ё аёл, албатта, қонун олдида жавоб бериши шарт.\nСамимий хонимларига кўра, бунга ўхшаш жиноятга қўл урган эркакларнинг аксар ҳолларда жазодан қутилиб қолишлари ҳам аёлларни бу йўлга ундаётган бўлиши мумкин.\nАфғонистонлик сиёсатчи аёллардан Нажиба Қурайший хонимлари ҳам биз билан суҳбатида “ҳаммасига, барибир, эркак сабабчи”, - дейди.\n“Эркак киши, агар, тирикчилигини рисоладагидек ўтказолмаса, хотинларининг ҳақ-ҳуқуқларини бирдек таъминлолмаса, қўш хотин тутиб нима қилади”, - дейди у киши.\nСуҳбатдошимизнинг наздида, уйда келиб чиқадиган ҳар қандай жанжалга худди шу омиллар сабаб бўлади.\n“Эркаклар устма-уст хотин олиб, уларни ҳар томонлама бирдек кўролмаса, эртага кўрингки, у боласига яхши нарса келтирибди, меникига йўқ, деб, икки кундош бир-бирининг фарзандига ҳам қўл кўтаришга боради, агар, шу туришича кетаверса”, - дейди суҳбатдошимиз.\nАфғонистон қонунчилигига мувофиқ, бировнинг бурнини кесиб ташлаш каби мудҳиш жиноятга қўл урган шахс учун 7 йилдан ортиқроқ қамоқ жазоси кўзда тутилган.\nImage caption Хорижий қўшинларнинг оммавий сафарбарликлари ортидан, афғон хотин-қизлари ўтган 13 йил бадалида қўлга киритган озгина ютуқларини ҳам бой бериб қўйишларига оид хавотирлар ҳам йўқ эмас\nАммо Афғонистон Мустақил Инсон ҳуқуқларини сақлаш ташкилоти раҳбари Воҳидуддин Арғуннинг биз билан суҳбатида айтишича, ҳар доим ҳам жиноятчилар ҳуқуқ-тартибот идораларига тутқич беришмайди: қочиб қолишади.\nҲибсга олишга муваффақ бўлинганларининг эса, пора бериб ё қамоқ муддатларини камайтиришга муваффақ бўлишгани ва ё буткул жавобгарликдан қутулиб қолишгани ҳоллари ҳам оз эмас, дейди у киши.\nСуҳбатдошимизга кўра, афғон ҳукумати бутун мамлакат бўйлаб қонун устиворлигини таъминлай олган, одамларнинг ҳуқуқий саводхонлиги оширилган, ночорликка барҳам бериб, адлия тизими ислоҳ қилинган ва энг асосийси, жиноятчи маҳкамага тортилиб, адолат қарор топтирилган тақдирдагина, Афғонистонда бу каби даҳшатли жиноятларнинг олдини олиш мумкин бўлади.\nШу яқин йиллар ичида бурун ва лаблари эрлари томонидан кесиб ташланган айрим аёллар мамлакатдаги турли нодавлат ташкилотлари ва гуруҳларнинг молиявий кўмаги ёрдамида четда ўз бурунларини тиклаб, қайтишга ҳам муваффақ бўлишган.\nАммо, янги афғон ҳукумати қудратга келганидан 13 йил ўтиб ҳам, хотин-қизларга қарши маиший зўравонликлар Афғонистон тўқнаш келиб турган учта асосий муаммодан биттасилигича қолмоқда.\nЯқинда эри ва унинг яқинлари томонидан ойлаб ертўлада сақланган, соч ва тирноқлари илдизи билан суғуриб олиниб, баданига тамаки чўғи босилган ёшгина келинчак Саҳар Гулнинг кўргўликлари ҳам халқаро миқёсда кенг акс-садоларга сабаб бўлганди.\n"Хотин-қизларни маиший зўравонликлардан ҳимоя этиш тўғрисида"ги қонуннинг қабул қилинганига бор-йўғи 5 йил бўлган эса-да, ўтган йили у яна қайтиб парламент муҳокамасига қўйилган ва ойларки, тасдиқдан ўтмай қолмоқда.\nМавжуд ҳолат эса, хорижий иттифоқ қўшинлари узоқ йиллик ҳозирликлари ортидан афғон можаросига бирор бир ечим топмай, Афғонистонни тарк этаётган ва мамлакатда Толибон дохил турли исёнчи гуруҳлар қайта фаоллашаётган бир манзарада афғон хотин-қизларини ниҳоятда қалтис аҳволда қолдирган.


Pfizer корпорацияси Covid-19 га қарши перорал препаратдан фойдаланишни кенгайтириш тўғрисидаги келишувни имзолади - Anhor\nAnhor Все посты Pfizer корпорацияси Covid-19 га қарши перорал препаратдан фойдаланишни кенгайтириш тўғрисидаги келишувни имзолади\nPfizer корпорацияси Covid-19 га қарши перорал препаратдан фойдаланишни кенгайтириш тўғрисидаги келишувни имзолади\nPfizer корпорацияси даромади паст ўнлаб мамлакатларга Covid-19 га қарши женерик-таблеткадан фойдаланиш имконини берувчи лицензион келишувни имзолади. Келишув шартларига кўра, Pfizer дори ишлаб чиқарувчиларга даромади паст ва ўртача бўлган 95 та мамлакатда (шу жумладан, Ўзбекистонда ҳам) ҳамда даромади охирги беш йил давомида ўсган олдиндан қашшоқ бўлган мамлакатларда Paxlovid препаратининг патентланмаган версиясини ишлаб чиқариш ва сотишга лицензияни тақдим этади. Pfizer компанияси ЖССТ жаҳонда COVID-19 пандемияси сабабли жорий этилган фавқулодда вазият режимини тўхтатмагунича, Paxlovid препаратини сотишдан роялти олмайди. Бу ҳақда NPR ёзади.\nАввалроқ шу ойда Pfizer компанияси Paxlovid дориси клиник синовларда яхши натижаларни кўрсатгани ҳақида маълум қилганди.\nҚайд этиб ўтамиз, ноябрь ойи ўртасида Pfizer компанияси Paxlovid товар белгисини Ўзбекистонда рўйхатдан ўтказишга ариза берди.\nТаблеткаларни инфекция юққанидан кейин дарҳол уйда қабул қилиш мумкин.\n«Ушбу перорал препарат даромади паст ва ўртача мамлакатлар учун мос келади, у ҳаётларни қутқаришда ҳал қилувчи ролни ўйнаши мумкин», – дейди БМТ томонидан қувватланаётган Дори воситалари патент пулининг ижрочи директори Чарльз Гор.\nПрепарат Россия, Туркия, Бразилия ёки Руминияда имконли бўлмайди – ушбу мамлакатларнинг ҳаммаси COVID-19га чалиниш ҳолатлари бўйича дунё мамлакатларининг биринчи ўнталигидан жой олган, Жаҳон банки эса уларни ўртачадан юқори даромадга эга мамлакатлар деб ҳисоблайди.\n«Чегарасиз шифокорлар» ташкилотининг қайд этишича, препаратдан миллионлаб одамлар фойдалана олмайди. Шунингдек ташкилот маълумотларига кўра, препаратнинг кутилаётган нархи даромади юқори мамлакатларда бир курс даволаниш учун 700 долларга яқин пулни ташкил қилади, даромади паст мамлакатлар учун эса арзонроқ нархлар белгиланган.\n«Чегарасиз шифокорлар» ташкилоти рўйхатда мавжуд бўлмаган мамлакатлардаги дори ишлаб чиқарувчиларни женерикларни мустақил равишда ишлаб чиқариш имкониятини ўрганишга чақирмоқда.\n16 ёшга тўлмаган шахс билан жинсий алоқа учун жазо кучайтирилди\n“Бола ҳуқуқларининг кафолатларини таъминлаш тизими янада такомиллаштирилиши муносабати билан айрим қонун ҳужжатларига ўзгартиш ва қўшимчалар киритиш тўғрисида»ги қонун президент Шавкат...\nДеновдаги фавқулодда ҳодиса натижасида бир нечта тураржой ва ижтимоий объектга шикаст етгани маълум бўлди\nФавқулодда вазиятлар вазирлигининг (ФВВ) Давлат ёнғин назоратини ташкиллаштириш бош бошқармаси бошлиғи Ўлмас Музаффаровнинг сўзларига кўра, Деновдаги савдо марказида содир бўлган...\nЕИ ва Марказий Осиё биринчи вазирлар конференцияси 2022 йили Ўзбекистонда ўтказилади\n8 декабрь куни Ўзбекистон Республикаси Ташқи ишлар вазири Абдулазиз Камилов Марказий Осиё ва Италия ташқи ишлар вазирларининг учрашувида иштирок этиш...\n2022 йилда Конституцияни янгилаш режалаштирилмоқда\nЎзбекистон президенти Конституция куни муносабати билан ўзининг халққа йўллаган байрам табригида янгиланган асосий қонун лойиҳасини тайёрлашни, уни умумхалқ муҳокамасига олиб...\nМаданият вазирлигининг ходимлари ишга дўппида келишни бошлашди\nЭндиликда Маданият вазирлиги ходимлари ишга дўппида келишади. Бу ҳақда Озодбек Назарбеков ўзининг Telegram-каналида маълум қилди, деб ёзади UzNews нашри. «Эндиликда Маданият вазирлиги ходимлари...\n08 Dekabr 2021 19:05\n08 Dekabr 2021 17:20\n08 Dekabr 2021 16:56\n08 Dekabr 2021 12:45\n08 Dekabr 2021 11:31\nЎзбекистон фуқаролари 54 та мамлакатга визасиз бориши мумкин\nШавкат Мирзиёев шу йил охиригача давлат ташрифи билан Қозоғистонда бўлади


Қуёш энергиясидан суюқ ёнилғи олинди » Ўзбекистон янгиликлари – Zamin.uz\n, 24 2021, 11:02\n09 ноя, 12:30 3 473 Технология\nШвеция ва АҚШ олимлари қуёш энергиясини тўпловчи суюқликни яратишди. Таъкидланишича, янги технология қуёш батареялари бозорида инқилоб ясаши мумкин.\nЯнги ёнилғи негизида ётувчи молекулани яратиш жараёни бир неча йилдан бери давом этади, бироқ олимлар охирги вақтда углерод, водород ва азотдан ўзига хос молекулани яратишда анча тараққий қилдилар.\n“Қуёш нури атомлар ўртасидаги боғланишларни ўзгартиришга мажбур қилади, натижада молекула қуёш энергиясини 20 йил давомида сақлай оладиган изомерга айланади”, деб айтишган Массачусетс технология институти ходимлари.\nЯнги технологияга асосланадиган, қуёш энергиясини олиш ва сақлаш учун мўлжалланган янги тизимлар қуёш энергиясини махсус суюқликда тўплайди, сўнгра зарурат бўлганда энергияни иссиқлик кўринишида бера олади.\nШаффоф трубкалардаги суюқлик қуёш нури ёрдамида қизийди ва унинг таркибидаги норборнадиен молекулалари иссиқлик сақловчи изомер – квадрицикланга айланади.\n“Олинган суюқлик хона ҳароратида сақланади. Агар ундан энергия олинмоқчи бўлса, суюқлик катализаторга жойлаштирилади ва молекулалар иссиқлик ажратганча дастлабки шаклига қайтади”, деб тушунтирганлар олимлар.\nҚуёш энергияси суюқ ёнилғи қуёш батареялари\nҚуёш энергиясини тоза ёқилғига айлантирувчи нанокристаллар аниқланди 29 сен, 07:01\nҚуёш энергияси билан ҳаракатланувчи пойга машинаси синовдан ўтказилди 22 июн, 09:57\nАҳолига қуёш батареяларини ўрнатиш мажбурияти қўйилди 15 мая, 15:23\nФарғоналик талаба “Қуёш қозони”ни яратди 07 мар, 16:50\nФранцияда қуёш панеллари билан қопланган йўл қурилди 23 дек, 09:39\nЯпонияда зарядлаш эҳтиёжи бўлмаган смартфон чиқарилади 28 фев, 10:20


Россиядаги ўзбек муҳожирлари маошлари кечикаётганидан шикоят қилмоқда\n5 Aprel 17:02 Ўзбекистон янгиликлари\nИҚТИСОДИЁТ кечикиш МДҲ МИГРАНТ РФ ШИКОЯТ\nАввалроқ айрим экспертлар МДҲ давлатларидан, жумладан, Ўзбекистондан келган муҳожирларнинг аксарияти жиддий иқтисодий йуқотишларга қарамай, Россияни тарк этмаслигини айтишган эди.\nБугун Ташқи меҳнат миграцияси масалалари агентлиги мигрантлар томонидан иш ҳақини кечиктириш бўйича мурожаатлар сони кескин ошгани ҳақида хабар берди.\nБу ҳақда Ташқи меҳнат миграцияси масалалари агентлиги раҳбари Азим Ахматов маълум қилди.\n“Феврал ва март ойларида мурожаатлар мавзулари ўзгарди. Хусусан, ўтган икки ойда 2,2 минг нафар фуқарога юридик ёрдам кўрсатилди, шундан 1,3 минг нафар фуқаро ойлик маошини ўз вақтида ололмади”, — деди у Ахборот ва оммавий коммуникациялар агентлигида ўтказилган брифингда.\nУнинг таъкидлашича, аввалроқ мигрантлар томонидан иш ҳақи тўлаш кечикаётгани бўйича мурожаатлар сони кам бўлиб, умумий сонининг 10-15% ни ташкил қилган.\nБироқ, сўнгги йилларда ушбу масала бўйича мурожаатлар сони кескин ошди.\nХонанда Санжайга ободонлаштириш хизматига раҳбарлик қилиш таклиф қилинди\nЭнди энергетика соҳасида жаҳон инқилоби давом этяпти - Герман Галущенко


Тўқимачилик саноати экспорт қилувчиларини қўллаб-қувватлаш\nЎзбекистон Республикаси Президентининг “Тўқимачилик ва тикув-трикотаж саноатини ислоҳ қилишни янада чуқурлаштириш ва унинг экспорт салоҳиятини кенгайтириш чора-тадбирллари тўғрисида“ги қарорига биноан корхоналарга преференциялар берилади.\n2019 йил 1 апрелдан кредитлар бўйича преференциялар:\n2019-2021 йилларда ишлаб чиқариладиган тайёр маҳсулотнинг камида 80 фоизини экспорт қиладиган тикув-трикотаж корхоналарига тижорат банкларининг кредитлари бўйича фоизларни тўлаш билан боғлиқ харажатлар Ўзбекистон Республикаси Вазирлар Маҳкамаси ҳузуридаги Тадбиркорлик фаолиятини ривожлантиришни қўллаб-қувватлаш давлат жамғармаси маблағлари ҳисобидан қуйидаги тартибда қопланади:\nбиржа савдолари орқали пахта толасини сотишда қатъий талаб қилинадиган банк кафолатлари бекор қилинади. Бунда тарафлар ўртасида мажбуриятлар бажарилишини таъминлаш тартиби шартнома асосида белгиланади.\nСолиқ бўйича преференциялар:\nноль ставкани қўллаш натижасида вужудга келган қўшилган қиймат солиғини қайтариш зарур бўлган ҳужжатлар тўлиқ тақдим этилган кундан эътиборан 7 иш куни давомида солиқ тўловчига тезкорлик билан қайтарилади.\nБунда давлат солиқ органларида мавжуд бўлган маълумотлар, шу жумладан, солиқлар ва бошқа мажбурий тўловлар бўйича таққослаш далолатномаси ҳамда қўшилган қиймат солиғи ҳисоб-китобларини тақдим этиш тартиби бекор қилинади;\n2019 йил ҳосилидан бошлаб республика ташкилотларига пахта толасини сотишда қўшилган қиймат солиғи жаҳон бозорларида шаклланган нархлардан қатъий назар, пахта толасининг амалдаги сотиш нархидан келиб чиққан ҳолда ҳисобланади.\n2019/2020 ўқув йилидан бошлаб Тошкент тўқимачилик ва енгил саноат институтида етакчи хорижий олий ўқув юртларининг қўшма таълим дастурлари ташкил этилади;\n2019 йил охирига қадар Ўзбекистон Республикаси ҳудудида хорижий компанияларнинг ўқув-ишлаб чиқариш кластери иштирокида ишлаб чиқариш объектларида таълим жараёнини бевосита амалга ошириш ишлари ташкил этилади;\nХусусий компаниялар таълим контрактларини тўлаган ҳолда Тошкент тўқимачилик ва енгил саноат институтига кадрлар учун буюртмалар беришлари мумкин.\nТўқимачилик ва тикув-трикотаж саноати корхоналарининг ягона ахборот портали ташкил этилади. Унда:\nтармоқнинг тендер савдолари (танловлар), кўргазма ва ярмаркалар, шу жумладан, хорижий кўргазма ва ярмаркалар рўйхати эълон қилинади;\nкичик тадбиркорлик субъектларини тўқимачилик ва тикув-трикотаж саноати маҳсулотларини экспорт қилишнинг тўлиқ жараёнига масофавий ўқитилади;\nбутун дунё мамлакатлари бўйича тўқимачилик ва тикув-трикотаж саноати маҳсулотларини олиб кириш ва олиб чиқиш таҳлили юзасидан тўлиқ ҳисоботлар эълон қилиб турилади;\n“Тўқимачилик ва тикув-трикотаж саноати корхоналарини давлат томонидан қўллаб-қувватлаш навигатор чоралари” жойлаштирилади;\nтўқимачилик ва тикув-трикотаж саноати ишлаб чиқарувчилар ва хизматлар, материаллар ва хом ашё етказиб берувчилар жойлашуви кўрсатилган Ўзбекистоннинг интерактив харитаси яратилади;\nтўқимачилик ва тикув-трикотаж саноати маҳсулотларини ишлаб чиқаришни ташкил этиш учун Ўзбекистоннинг қиёсий устунликлари эълон қилинади;\nтўқимачилик ва тикув-трикотаж саноати маҳсулотларини ишлаб чиқарувчиларни қўллаб-қувватлаш мақсадида ташкил этилган онлайн-дастурий маҳсулотларни хорижий аналоглар билан интеграция қилинади;\nмолия хизматларини, шу жумладан, лизинг контрактлари бўйича қарз маблағларини, ускуналарни ҳамда суғурта хизматларини жалб қилиш бўйича етказиб берувчилар акс эттирилади;\nмиллий тўқимачилик корхоналари учун ишлаб чиқариладиган ва талаб қилинадиган хизматлар, материаллар ва хом ашёлар номенклатураси ва ҳажми акс эттирилади.


Стоматология ривожида замонавий ёндашув\nСўнгги технологияларни амалиётга татбиқ этиш бугунги куннинг муҳим талабларидан биридир. Айниқса, тиббиёт таълимида ҳам замонавий педагогик технологияларнинг қўлланилиши соҳадаги ёш кадрларни тайёрлаш учун катта аҳамият касб этади. Бугунги замонавий мутахассис – фақатгина бир томонлама тайёрланган оддий шифокор эмас, балки ижодий фикрлайдиган\nБаъзан кўнгил туйғуларини ифодалашга ўринли сўз излаб қоламиз. Умримиз давомида ўзининг амалий ифодасини топиб келаётган шундай сўзлар борки, улар бугун ҳаёт ҳақиқатини акс эттиришда кўзгу вазифасини ўтамоқда. Айтайлик, соғлом она, соғлом бола. Биргина шу сўз замирида халқимизнинг азалий орзу-истаклари – соғлом турмуш тарзи, фаровон\nДолзарб масалалар атрофидаги ёндашув\n2016 йилнинг 19 ноябрь куни Фарғона вилоятида Ўзбекистон врачлар ассоциацияси, вилоят соғлиқни сақлаш бошқармаси, Ўзбекистон врачлар ассоциациясининг вилоят бўлими ҳамкорлигида "Аҳолининг касалланиш кўрсаткичларига таъсир қилувчи хатарли омиллар ва уларнинг олдини олишнинг долзарб масалалари" мавзусида ҳудудий илмий-амалий конференция бўлиб ўтди.\nЗарарсизлантириш: инсон саломатлиги кафолати\nБугун мамлакатимиз тиббиёт тизмида рўй бераётган ўзгариш, эришилган ютуқ ва муваффақиятларга йиллар мобайнида амалга оширилган тиббий ислоҳотлар, босқичма-босқич олиб борилаётган чора-тадбирлар туфайли эришилди. Бунинг натижасида халқимиз саломатлиги мустаҳкамланиб, аҳолининг тиббий маданияти ортиб, оилаларда соғлом турмуш тарзи шаклланиб бораётганига барчамиз гувоҳмиз.\nТиббий хизмат сифатини яхшилашда замонавий аппаратураларнинг ўрни\nБугун мамлакатимизда аҳоли саломатлигини асраш, уни янада мустаҳкамлаш йўлида амалга оширилаётган кўламли ишларни биргина сўз билан ифодалаб бўлмайди. Негаки, инсон организми фаолиятини бирининг иккинчисига ўзаро таъсиридан айро тасаввур этиб бўлмаганидек, соғлиқни сақлаш тизимида халқимиз саломатлигини таъминлашга қаратилган ислоҳотлар ҳам занжир ҳалқаларидек бир-бирига уланиб бормоқда.